text:
Ese menopause ni iki ?
Gucura k’umugore (ménopause) ni igihe umugore ageze aho atakigira imisemburo mu mubiri we ituma intanga zidakorwa n’umubiri we akaba atashobora gusama. Ni ibintu bisanzwe biba k’umugore iyo atangiye kugeza mu myaka ya za mirongo itanu. Akenshi igihe kiringaniye cyo gucura kw’umugore kiba hagati y’imyaka 45 n’imyaka 55. Bavuga ko umugore yacuze kare iyo acuze mbere y’imyaka mirongo ine bakanavuga ko yacuze atinze iyo bibaye arengeje imyaka mirongo itanu n’itanu.
Ugucura k’umugore bibanzirizwa no kubura imihango rimwe na rimwe cyangwa ntizire igihe kubera ikibazo cy’umusemburo wa progesterone udahagije.Nyuma umugore atangira kuva buhoro buhoro bikagera aho imihango igahagarara burundu.
Bimwe mu bimenyetso biboneka ku bagore bageze mu gihe cyo gucura :
* Kumva ufite icyunzwe mu mubiri
* Kubira ibyuya cyane
* Kutabona ibitotsi
* Kugira umushiha (depression)
* Kugabanuka kw’inda ibyara
* Gucika intege
* Kuribwa umutwe
* Guhindurwa kw’imisatsi
* Guta ibiro
Ese ni izihe ngaruka ku mugore ugeze muri iki gihe cyo gucura ?
# Kurwaragurika indwara zitandukanye
# Koroha kw’amagufa bigenda byiyongera hamwe no gusaza iyo umugore acuze
# Kubaganuka kw’uruhago bituma umugore yihagarika cyane cyangwa inkari zikaba zanamucika (incontinece urinaire).
# Kugabanuka kw’inda ibyara (atrophie vaginale)
# Kugabanuka k’ubushake mu mibonano mpuzabitsina ndetse n’ububobere mu gitsina.
Ese wari uzi ko hari ubufasha ?
Gucura cyangwa gusaza ni icyiciro cy’ubuzima umuntu wese agomba kunyuramo,gusa ntabwo umuntu akwiriye kumererwa nabi muri ubwo buzima.Ubu rero habonetse imiti y’umwimerer ikoze mu bimera kandi ikaba ikoreshwa ku ruhando mpuzamahanga,ifasha kurinda abagore cyane cyane abageze cyangwa bagiye kugera mu gucura.Ituma imisemburo ijya kuri gahunda,ikabarinda no kurwaragurika.Muri yo twavugamo nka :Soypower Capsule ,Royal jelly capsule ,………
Iyi miti nta ngaruka igira ku muntu wayikoresheje.
Aho wazibona uramutse uzikeneye
Uramutse ukeneye izi nyunganiramirire,wagana aho HORAHO Life dukorera mu mugi wa Kigali,mu nyubako yo kwa RUBANGURA , muri etaji ya 3 mu muryango wa 302 na 301.Ushobora no kuduhamagara kuri numero 0785031649 / 0788698813 ku bindi bisobanuro.Ndetse wanasura urubuga rwacu arirwo www.horahoclinic.rw.


c: text/html

text:
Iyi ruhurura ya Mpazi yubatswe hagamijwe guha inzira amazi yaturukaga ku misozi itandukanye yo mu Mujyi wa Kigali uretswe ko muri iki gihe bimwe mu bice byayo byatangiye gusenyuka binasenya ziwe mu nzu ziyegereye n’ibiraro abantu bifashishaga bayambuka.
Bamwe mu baturage bayituriye babwiye IGIHE ko bafite impungenge z’uko imvura nitangira kugwa itararangiza gusanwa kuko izasenya inzu zabo.
Kabahiza Elie wo mu Murenge wa Gitega yagize ati “Byaradushimishije cyane kumva ko bagiye gutangira kuyisana ikibazo dufite ni uko babivuga bigaherera mu magambo.”
Umuyobozi Wungirije w’Umujyi wa Kigali ushinzwe ibikorwaremezo n’imiturire Dr. Merald Mpabwanamaguru, yabwiye Radio Rwanda ko imirimo yo gusana iyi ruhurura yatangiye aboneraho gusaba abayituriye kuzayifata neza.
Ati “Gahunda yo gusana iriya ruhurura ya Mpazi irahari ku buryo n’igice cyayo cyo hepfo imirimo yo kugisana yatangiye, twabanje kubaka ikiraro cy’umugezi wa Nyabugogo aho ariya mazi ava muri Mpazi azisuka. Iyo wubaka ruhurura uturuka hepfo uzamuka kuko iyo wubatse umanuka amazi aza ari menshi agasenya ibyo wubatse.”
Bieteganyijwe ibi bikorwa byo gusana ruhurura ya Mpazi bizarangira bitwaye milliyari 7.9 z’amafaranga y’u Rwanda.
Uretse ruhurura ya Mpazi, Umujyi wa Kigali unemeza ko ufite gahunda yo gukora indi miyoboro umunani y’amazi y’imvura hagamijwe kurinda abaturage ibiza.

robotstxt: allowed

filter: keep


text:
Muraho neza, amakuru yanyu nizere ko mumeze neza. Inkuru y’uyu munsi reka tuganire kuri amwe mu mavuta azwiho gukiza ibiheri cyane. Tumenye uko akora, uburyo wayakoresha, ingaruka ashobora gutera ndetse naho wayagura ubaye wumva ushaka kuyagerageza. Aya mavuta turi buganireho ni aba agizwe na salicylic acid, iyo acid akaba ariyo izwiho gukiza ibiheri. Uko ikora Salicylic acid iyo igeze ku ruhu rw’umuntu yinjira mu twanyahu igakuramo imyanda n’amavuta biba byarafashemo. Ibiheri akenshi biterwa nuko utwanyahu tuba twazibye noneho amavuta aba…
Muraho, amakuru yanyu? Mu minsi ishize twabagejejeho ikiganiro kivuga ku kuntu burya abirabura natwe ducyenera sunscreen. Bitewe nibyiza numvishe byazo harimo nko kurinda uruhu cancer ndetse no gusaza nibindi, nafashe umwanya wo gushaka izo nagerageza. Reka rero noneho mu kiganiro cy’uyu munsi twibande kuri sunscreen ya more up nuko nayibonye. Iyi sunscreen nayibonye muri simba igura 10,500, ikaba iza mu icupa rya 250ml. Itanga SPF 30 ariyo abadermatologue bavuga byaba byiza umuntu ayikoresheje, irinda imirasire ya UVA ndetse na UVB…
Muraho muraho, uyu munsi inkuru tubafitiye ni igisubizo cy’ibibazo by’uruhu byinshi. Hashize iminsi avugwa cyane njye nayumvishe bwa mbere Rihanna avugako ari mu mavuta ye ya Fenty skin. Ngira amatsiko yo kumenya ari ibiki none uyu munsi ndi kuyandikaho inkuru kuko ararenze! Akiza ibiheri, agakuraho ama taches, akarwanya iminkanyari, akagabanya amavuta mu ruhu, akagabanya pores, akoroshya uruhu mbese akora imiti yose ishoboka. Nibajije rero ngo ese ubundi arakora koko, anakora ku ruhu rwirabura se? Iyi nkuru irasubiza ibyo bibazo. Video…
Muraho, amakuru yanyu? Uyu munsi reka tuganire ku byiza nibibi byo kwisiga indimu ku ruhu cyane cyane mu maso. Indimu ni imwe mu bintu biri naturel abantu bakoresha ku ruhu, kuba iri naturel ariko ntibiyibuza kuba yagira ingaruka zitari nziza ku ruhu. Abantu bashaka gukoresha indimu cyangwa se usanzwe uyikoresha ushaka gusobanukirwa ibyiza byayo nibibi byayo, iyi nkuru ni iyawe. Turahera ku byiza byayo, ubundi turebe ibibi byayo ndetse tunababwire uko wayikoresha. Ibyiza by’indimu 1) Iracyesha Ikintu cya mbere indimu…
Amakosa 10 ukora agutera ibiheri!!26/06/2020
Muraho, nizereko mumeze neza. Umwamikazi Cleopatra wo muri misiri ya cyera yarazwiho ubwiza yacyeshaga gukaraba amata. Uyu munsi reka turebe akamaro iki kinyobwa cyagirira ruhu rwawe. Amata agizwe na vitamin B, alpha hydroxide acids, calcium, nizindi antioxidants byose bifitiye uruhu akamaro. Izi vitamin zinjira mu ruhu zikarugaburira bigatuma uruhu rworoha rugatoha umunsi wose. Ku bantu bagira uruhu rugira ibiheri akuraho uruhu rushaje gacye gacye ibiheri bikazashira, naho kubagira uruhu rurimo amavuta menshi amata afasha guhanagura amavuta y’ikirenga. Kumenya ubwoko bw’uruhu…
Umuti w’ibiheri utuma byuma mu minota 5!27/06/2019
Muraho, uyu munsi reka turebere hamwe video (yarebwe inshuro zirenga milliyoni 7) y’umukobwa utwereka ibanga ryo gukira ibiheri mu cyumweru kimwe akoresheje ibintu bibiri gusa wasanga ufite mu gikoni. Avugako yari amaze igihe arwaye ibiheri yarabiburiye umuti kugeza abonye iyi mask. Yayikoresheje iminsi 7 ibiheri birakira asigarana inkovu kandi nazo yari yizeyeko zizashira uko azaguma akoresha iyo mask. Turebere hamwe iyo mask ibiyigize nuko yayikoresheje.…
Akamaro k’igikakarubamba ku ruhu!29/09/2018
Igikakarubamba cyakoreshejwe kuva cyera, abanyamisili ba cyera (bagiraga pharaoh) bacyitaga ikimera cyo kurama. Kikaba kizwiho gukoreshwa mu buryo bwinshi bavura indwara cyane cyane. Siho gusa cyakoreshwa ariko, no mu bwiza kigira akamaro. Uyu munsi turebere hamwe akamaro igikakarubamba cyagirira uruhu. Gikiza ibiheri Igikakarubamba iyo ukase ikibabi cyacyo mu imbere kigira ibintu bisa na gel. Bikaba aribyo bikoreshwa mu gukora imiti akaba ari nabyo wakoresha ku ruhu. Impamvu gikiza ibiheri nuko kigira ibintu bikigize byitwa Auxin na Gibberellins. Ibi bintu bikaba byihutisha…


text:
Habayeho abakobwa babiri Migambi na Mico, bakaba inshuti cyane, ndetse bari barasezeranye kutazahemukirana. Migambi yari atuye hakuno y’uruzi, akamenya koga cyane naho Mico agatura hakurya, ariko atazi koga. Iyo Mico yabaga ashaka gusura mugenzi we, Migambi ni we wamwambutsaga.
Mu ijoro Migambi yarose Mico yamuhemukiye, maze bukeye yiyemeza kumusaba ikimenyetso ko atazamuhemukira, undi arasama ngo amwereke mu mutima.
Migambi: Ese ko mbonamo umwijima ni amahoro?
Mico: Nta kibazo rwose ni uko mu nda ari kure!
Umunsi umwe amapfa yateye hakurya y’uruzi, Mico ahungana n’abaturanyi, nuko bageze ku ruzi…
Mico: Ndakwinginze nugera hakurya ubaririze inshuti yange yitwa Migambi, umumbwirire aze antabare.
Umusaza ageze hakurya ahura na Migambi.
Umusaza: Gira ibakwe ujye kwambutsa inshuti yawe, amapfa atazamutsinda hakurya, cyangwa akagerageza kwiyambutsa akarohama.
Migambi yahetse mugenzi we, bageze mu ruzi rwagati arananirwa.
Migambi: Mico nshuti yange ndananiwe pe! Ninkomeza dushobora kurohama. Ibyo bikoresho wabirekeye mu ruzi tugakomeza tukarokora ubuzima bwacu?
Mico: Reka reka ntibibaho, sinasiga ibintu byange! Ahubwo shyiramo akabaraga dukomeze twambuke!
Migambi: Ubu izi mbuto nzazirangiza mwo kabyara mwe! Uwasaba Mico akamfasha ko ahari wenda turi babiri twazirangiza vuba?
Migambi: Mico nshuti yange, imbuto zanze gushira mu murima pe! Uzaze umpe umuganda.
Mico: Ibaze pe! Nta mwanya nakwibonera! Erega n’iyo nkoze hasi mu butaka inzara zange zirandura! Umbabarire rwose sinabikora!
Migambi yarikubuye ataha ababaye.
Umunsi umwe Mico yararyamye maze abyuka atabasha kugenda.
Mico: Icyampa umuntu umperekeza kwa muganga weeeee!
Gikeri: Watumyeho inshuti yawe Migambi se akakujyana?
Mico: Gike, ngaho se nyaruka umumbwirire aze anjyane?
Gikeri: Ubwo rero urumva yapfa kuza gutyo gusa n’ukuntu yakwambukije, agashyira ubuzima bwe mu kaga, hanyuma wowe yagusaba kumufasha ukanga?
Mico: Yebaba weee! Ni byo disi narahemutse! Basi mumpamagarire aze mbanze musabe imbabazi!
Mico: Mbabarira nshuti yange narikunze cyane kandi waranyitangiye ukaza kunyambutsa!
Migambi: Ndakubabariye rwose! Reka dukomeze ubucuti bwacu!
Gukeri: Nuko nuko! Ubudahemuka mu bucuti ni ingenzi cyane! Mugize neza ubwo mwiyunze.


text:
Intego y’ubuzima ni ukubaho ubuzima uriho ukabwakira, ukishimira iteka guhora wunguka ibishya wigira mu buzima ubayeho none, ukagira umuhate mu byiza ukirinda ubwoba bwo guhura n’ibidasanzwe.
Abantu benshi duhura n’ibicantege n’ibishuko mu buzima bwacu. Hari intekerezo tugira akenshi tukisanga dusa nabagonze n’urukuta. Narebye ku rugendo rw’abisirayeli nyuma gato bakiva muri Egiputa , bintera kuvuga ko bari mu rujijo ruhanitse. Tekereza imbere yawe hari inyanja itukura aho udashobora gukomeza urugendo. Ese wahitamo gusubira inyuma mu buzima wahozemo bw’akababaro muri Egiputa , wahitamo gupfira mu butayu , mu gihe waba ureba iruhande rwawe inyanja, inyuma ubona abanzi bagukurikiye n’imbaraga zabo zose. Ibi byose mvuze haruguru biteye urujijo rukomeye.
Sinzi icyo ushobora gukora wisanze mu bizazane nka biriya. Ibi rero nkaho aribyo twiberamo mu buzima bwa buri munsi. Hari ibintu byinshi duhura nabyo bigamije kudutsikamira. Iteka tuba tugoswe n’ibibazo , kandi rimwe na rimwe biradutsinda hari ubwo bamwe batekerezako bavukanye amahirwe makeya , hari ababyita umwaku. Iyo uhuye n’ingorane hari ubwo uhita utekereza inzira zo kwivana muri urwo rusobe kandi byakanga ugasubiza amaso inyuma mu myaka yatambutse, ibyakubayeho. Hari ubwo gutekereza cyane ku bibazo utanashoboye birangira wiyanze, abantu benshi bagiye biyahura abandi bariyanga kubwo kubona nta mumaro bafite,
Abenshi dufite ibintu bitandukanye byagiye bitubaho mu myaka yatambutse , ariko ntitwacika intege, dukomeza kujya mbere. Ibi byose iteka bishingira ku kwigirira icyizere cy’ubuzima bw’ejo hazaza. Hari ingorane unesha utabizi. Ibi ni bimmwe mu bikwiye kudutera ishyaka mu gihe tugeze mu maza. Ntugahitemo kubana n’umubabaro , uzawunyuramo ubuzima bukomeze, ibyo abandi bashoboye nawe wabishobora. Icyo ukeneye ni akanyabugabo, si ukwibona nk’imburamumaro. Ukwiye kwibwira uti: umuntu ushoboye kuko ibyo washoboye kabone nubwo byaba atari byinshi kuko ubuzima uko buteye none uratsinda ejo ugatsindwa kandi iyo utemerako watsinzwe ntushobora gutsinda, jya witekerezaho nkawe ubwawe , ntiwigereranye n’abandi. Bashoboye kugenda n’amaguru cyangwa gutwara imodoka mu nzira zabo ariko nawe ufite iyawe nzira, ntabwo imodoka zose mu muhanda zigenda mu mwanya umwe. Buri wese afite inzira itandukanye niy’undi, nubwo abantu bavuka ari impanga ariko ntibazira umwanya umwe.
Ugomba kwisobanukirwa kurusha kwigererenya n’abandi badashobora kukugeza aho ushaka, ibi bitera kwiheba , kwicira urubanza, kwibona nk’umuziro bikarangira ucitse intege. Ntibishobora kukugiraho ingaruka wenyine usanga n’umuryango wawe ubigendeyemo. Abana bawe bazagirwaho n’ingaruka z’ubuzima ubayeho. Imikorere y’ubwonko bwawe iteka igenwa nuko ubayeho.
Ushobora gutekereza abana bawe ukabafata nk’abaswa biturutse ku makosa utekereza ubwawe Atari ukuri kuzuye ahubwo ari imitekerereze yawe itariyo. Hari ubwo abana bakurana amahame atariyo bakubonanye, bagakura bigana bimwe bibi bikubonekaho. Kwibanda ku bibi bituma habaho kubihirwa n’ubuzima. Kwibanda kubyiza biganisha ubuzima ku musaruro mwiza. Ibyamaze kuba biba byamaze kubaho ntacyo wabikorho. Gutekereza ku bibi byakubayeho mu myaka yashize bihinduka uburozi ugahorana impagarara, ntushobora gukemura ibibazo ufite,
“Nuko komera ushikame, ntutinye kandi ntukuke umutima, kuko Uwiteka Imana yawe iri kumwe nawe aho uzajya hose.” (Yosuwa 1:9). Iki ni cyo gihe cyawe cy’uko ibikomere byawe byaguhindukira isoko w’ubwenge n’ubushishozi mu rugendo rukomeza bw’ubuzima bwawe


text:
Gicumbi: Abarebwa n’itegurwa ry’ingengo y’imari bashashe inzobe
Kuba bamwe batibonaga mu itegurwa ry’ingengo y’imari, byatumaga mu gihe cy’ishyirwa mu bikorwa rya bimwe mu byemezo bigira ba ntibindeba.
Mu mahugurwa ya teguwe na CRADO agenewe abajyanama b’imirenge n’abakarere ku biro by’akarere ka Gicumbi, hanenzwe cyane uburyo ingengo y’imari yategurwagamo.
Icyagarutsweho ndetse kikanengwa cyane ni uburyo ingengo y’imari yategurwaga n’abatekinisiye b’akarere, uburyo abaturage batahabwaga kugira uruhare mu itegurwa ryayo kandi ibikorwa biza bisaba kenshi umuturage gushyira mu bikorwa.
Abitabiriye aya mahugurwa, basabye ko uyu muco utari mwiza wacika, basabye ko mu itegurwa ry’ingengo y’imari y’umwaka utaha wa 2017-2018 byakosorwa.
Muri aya mahugurwa yateguwe na CRADO, habaye gusubiza amaso inyuma, habaye gusasa inzobe abantu babwizanya ukuri gushingiye ku buryo ingengo y’imari yategurwagamo, uko umuturage yahezwaga ntahabwe ijambo kubimukorerwa.
Umwe mu bajyanama witwa Tuyishime Edouard, yavuze ko kwirengagiza uruhare rw’umuturage usanga bigira ingaruka nyinshi zirimo gutsindwa imihigo kwa hato na hato.
Yagize ati:” Abatekinisiye bo ku karere ntibaba bazi ikiraro cyacitse, ntibaba bazi ahakenewe amashuri cyangwa ahakeneye ibindi bikorwa remezo bigomba kwihutirwa gukorwa kuko abaturage baba batabigizemo uruhare, bikaba ari kimwe mu bituma habaho gutsindwa imihigo imwe n’imwe”.
Ntezurundi Jack, umukozi w’akarere ka Gicumbi ushinzwe imiyoborere myiza, yavuze ko bagerageje kwegera abaturage ariko ngo ubwitabire bw’abaturage bwagiye bukemangwa.
Yagize ati:” Ubwitabire muri uyu mwaka ntabwo bwari bushimishije, tukaba twifuza ko ubutaha abaturage bazabigiramo uruhare rufatika, bityo ingengo y’imari igashingira ku bitekerezo ahanini by’abaturage”.
Bizimana Jean Baptiste, perezida w’inama njyanama y’akarere ka Gicumbi, yemeye ko hagiye habaho amakosa yo kudaha abaturage umwanya mu itegurwa ry’ingengo y’imari, ngo na njyanama ikayishyiraho umukono itabanje kuyisuzuma neza, ibintu we yise kuyiha umugisha.
Yagize ati:” Imyaka yashize, ingengo y’imari yategurwaga nta ruhare abaturage babigizemo, bakayidushyikiriza nka njyanama natwe tukayiha umugisha, ndetse n’uyu mwaka tuzayiha umugisha kuko abaturage nta bitekerezo basabwe”.
Bizimana, akomeza avuga ko bagiye kubikosora bityo mu gutegura ingengo y’imari y’umwaka utaha wa 2017-2018 umuturage akazajya agira ijambo mubimukorerwa.
Bizimana yagize ati:” Ingengo y’imari y’umwaka wa 2017-2018, izaza ari ingengo y’imari twagizemo uruhare kandi n’abaturage bagizemo uruhare. Ku makosa yabaye tuzajya tugenda twisobanura, twisobanura ariko bizageraho bikosoke twese nitubigiramo uruhare”.
Mu isozwa ry’aya mahugurwa, umwanzuro wahuriweho n’abajyanama bose bari bitabiriye aya mahugurwa yateguwe na CRADO, bose biyemeje ko bagiye gutangira kwegera abaturage bakabasaba ibitekerezo ku mitegurirwe y’ingengo y’imari kugira ngo izemezwe bayigizemo uruhare.
NAMAHIRWE Pascaline
Intyoza.com / gicumbi.


text:
Kamonyi: Abagera kuri 4 bakurikiranyweho ingengabitekerezo ya Jenoside
Nyuma y’iminsi ine hatangiye icyumweru cy’icyunamo, mu karere ka Kamonyi, mu mirenge itandukanye bane bakurikiranyweho ingengabitekerezo ya Jenoside.
Kuri uyu wa mbere taliki ya 11 Mata 2016, ubwo intyoza.com yaganiraga n’umuyobozi w’akarere ka Kamonyi Udahemuka Aimable, yatangaje ko k’umunsi wa Kane w’icyunamo, bane bari mu mirenge itandukanye bakurikiranyweho kugira ingengabitekerezo ya Jenoside.
Umuyobozi w’akarere, Udahemuka agira ati:” Hamaze kuboneka abantu bane kubera ko hari amagambo yabagaragayeho agaragaramo ingengabitekerezo ya Jenoside cyangwa gusesereza cyangwa gupfobya ariko inzego z’ubugenzacyaha ziracyabakurikirana”.
Udahemuka, akomeza avuga ko icyaha kitarabahama, ngo amagambo yavuzwe niyo agikorwaho iperereza n’inzego zibishinzwe kugira ngo hamenyekane koko niba ari abanyacyaha, ngo nubwo muribo bivugwa ko hari ababyemera, kwitwa abanyabyaha ngo ni inzego z’ubutabera zizabibahamya.
Imirenge ivugwa ko yamaze kugaragarwamo n’aba bakurikiranyweho kugira ingengabitekerezo ya Jenoside ni umurenge wa Nyarubaka, Umurenge wa Runda, Umurenge wa Ngamba hamwe n’umurenge wa Rukoma.
Ibi Umuyobozi w’akarere ka Kamonyi Aimable Udahemuka, yabitangarije intyoza.com nyuma y’ikiganiro yari amaze guha abaturage hamwe n’abahagarariye inzego zitandukanye zikorera mu karere.
Udahemuka Aimable, yatanze ikiganiro cyavugaga ku :” Ingamba zo guhangana n’ingengabitekerezo ya Jenoside n’aho u Rwanda rugeze rwiyubaka”.
Twibutse ko icyumweru cy’icyunamo cyahariwe kwibuka ku nshuro ya 22 Jenoside yakorewe abatutsi cyatangiye Taliki ya 7 kikazageza kuya 13 Mata 2016. Insanganyamatsiko ikaba igira iti:” Twibuke Jenoside yakorewe abatutsi turwanya ingengabitekerezo ya Jenoside”.
Munyaneza Theogene / intyoza.com


text:
Ibaruwa Umwami w’uRwanda yandikiye ONU,asaba ubwingenge bw’Urwanda.
Abanyarwanda bamaze iminsi bajya impaka zijyanye no gushaka kumenya ukuri ku kinyoma kimaze imyaka gihawe intebe aho abarepubulike bakwirakwije ko,alibo basabiye independence cyangwa ubwigenge abanyarwanda,ibi bikaba byarakozwe na repubulika ya (l) aho bavugaga ko basezereye ingoma ya gihake na gikoloni,nyamara ntabwo byar’ukuri ahobwo bagirango berekane ko har’icyo bakoreye abanyarwanda nyamara nta nakimwe bigeze bamarira uRwanda.
Dushingiye kumakuru afite gihamya,ikinyamakuru inyangenewss,gifitiye copy ya gihamya y’ibaruwa y’Umwami w’Urwanda Kigeli V Ndahindurwa yandikiye umuryango wabibumbye ONU,asaba independence,iyo barwa akaba yarayanditse kyuwa 19th December 1960, A/C.4/467 English Original:French.
Iyi baruwa yandikiye UNITED NATIONS GENERAL ASSEMBLY fifteen session FOURTH COMMITTEE Agenda item 45,iyi nyandiko ikaba ifite umutwe ugira uti,QUESTION OF THE FUTURE OF RUANDA –URUNDI,written statement by Kigeli V.Mwami of Ruanda iyi nyandiko ikaba yarakiriwe n’umunyamabanga wa ONU yashyizeho ikimenyetso ko,ayakiriye.
Turasaba abajya impaka z’uko repubulika y’Urwanda yemewe namategeko,ko bagaragariza abanyarwanda nibura imwe munyandiko baba baranditse basaba ko Urwanda ruhinduka repubulika ntirukomeze kuyoborwa muburyo bwa cyami,mu gihe rero abarepubulike bose muri rusange baba abahutu cyangwa abatutsi birirwa baririmba ko urwanda rwasezereye ubwami niberekane uburyo byakozwemo kuko bavuga ko habaye kamarampaka ngo abaturage bagahakana ko badashaka ubwami.
Tubibutse ko,icyo gihe impindura matwara yose haba kuva mu bwami ukajya muri repubulika,cyangwa kuva muri repubulika ukajya mu bwami,byose byasabwagwa muri ONU,kandi kubisaba nyine ni munyandiko,tukaba dusaba abanyarwanda kureka gukomeza kugendera mu kinyoma,ntimubone Umwami w’Urwanda umubyeyi w’igihugu abihorera mukavuga ibyo mwishakiye ngo mutekereze ko murabahanga cyane.
Ubwose wagira itera mbere gute?ubutegetsi ufite butemewe n’amategeko?ibyo bisobanura ko,ufite inkota mu ntoki,ariwe nyiri kirindi,nshatse kuvuga yuko ko,ibyo mwakubaka byose bishingiye ku kinyoma kubera cyahawe intebe kugez’ubwo gisa naho gihindutse ukuli, bitinde bishyire cyera umuzinga uzamo umwibano!.
Niba kuba repubulika bitangirwa uburenganzira mu muryango wabibumbye,nimwerekane uwasabye ubwo bwigenge,ubwingenge ntabwo busabwa n’imbunda!,mbere yuko habaho imbunda habanza kubaho politike,bitabaye ibyo buri wese azajya afata imbunda avuge ko ashaka ubwigenge,hanyuma se kuki fdlr imaze imyaka n’imyaniko mu mashyamba ya congo,irwana mbese buriya yasabaga ubwingenge?.
Fpr se ko yafashe imbunda ikarwana ikica abaturage yarishinzwe kurinda,ifatanije na mrnd,buriya bose basabaga ubwigenge?ahubwo fpr yabahinduye ikiraro cyo kwambukiraho kugera kubutegetsi,buriya yarwaniraga ubwigenge?igihe kirageze ngo abanyarwanda bamenye ukuri baharanire ko ubwami bwabo bwagaruka kuko kuva ubwami bwavaho abanyarwanda bahuye nakaga gakomeye cyane bahora baterwa nabanyarwanda bibisambo bo mu bwoko bw’Abarepubulike.
Bateranije abanyarwanda,barangiza bati ubumwe n’ubwiyunge,mukanaya bati KWIBUKA,wababarira ute uhora wibuka uwaguhemukiye?Ese we yakumva ate ko wamubabariye kandi uhora umwibutsa amabi yagukoreye,urumva yaryama agasinzira?mwaretse kwishuka mukemera ko,murabanyantenge nke,bityo mukemera ko umubyeyi w’igihugu Father of the Nation ko ataha agahabwa icyubahiro cye yahawe n’Imana,byaba atar’ibyo ndababwiz’ukuli muzahera mu nzira kandi ntacyo muzagera kuko ikinyoma kitarara bushyitsi!.


text:
REB yihaye intego yo koroza abarezi 400 muri uyu mwaka
Yanditswe na Mugisha Benigne
Ikigo k’igihugu cy’uburezi (REB) gitangaza ko kihaye intego yo koroza abarezi 400 muri uyu mwaka w’amashuri wa 2019.
Mu barimu bamaze guhabwa inka harimo abo mu Karere ka Kamonyi, bamwe muri bo akaba ari Wibabara Emmanuel wigisha ku ishuri ribanza rya Masogwe na Nzeyimana Louis wigisha mu Rwunge rw’amashuri Rosa Mystica.
Bishimira ko bahawe inka, zikaba zizagira uruhare mu iterambere ry’imibereho yabo, kuko zizabafasha kubona amata baha abana mu rwego rwo kurwanya bwaki no guteza imbere imirire myiza mu miryango yabo.
Wibabara Emmanuel wo mu Rwunge rw’amashuri rwa Masogwe ashimira REB na Guverinoma y’u Rwanda kuri gahunda nziza ya Leta ya Girinka Mwarimu.
Ati “Uyu ni umunsi twari dutegerezanyije amatsiko, turishimye kandi tuguwe neza, ibyo twari dutegereje bishyizwe mu bikorwa duhawe inka z’ishimwe, twinjiye mu mubare w’aborozi b’inka tubikesha umurimo mwiza unoze, bitwongereye imbaraga zo kurushaho gukora cyane no gutanga uburezi bufite ireme.”
Nzeyimana Louis wo mu Rwunge rw’amashuru Rosa Mystica na we wahawe inka, na we yagaragaje ibyishimo byo kuba abonye inka izamufasha muri byinshi, birimo kwikenura, kubona amata y’abana n’ifumbire ndetse n’ibindi.
N’ibyishimo byinshi ati “Najyaga ngura amata none ngiye kuyikamira, mbonye ifumbire y’imirima n’imyaka byange, ndizera neza ko iyi nka izagira aho inkura n’aho ingeza mu mibereho no mu iterambere ry’ubukungu bw’urugo rwange.”
Yemeza ko inka yahawe izazamura ibyishimo by’umuryango ngo ndetse ngo ibyiza bya yo n’abaturanyi bizabageraho.
Kayijuka Diogene, Umuyobozi w’uburezi mu Karere ka Kamonyi, avuga ko gutanga inka ari ikimenyetso cy’umuco nyarwanda ndetse ni n’igihango hagati ya Leta n’abarimu, ihora ibasaba guteza imbere uburezi bufite ireme.
Ati “Iri ni ishimwe muhawe ry’imikorere myiza yanyu, turizera ko imbaraga mwashyiragamo zigiye kwiyongera mu kubera ikitegererezo n’urugero rwiza abandi barezi mukorana.”
Yabibukije ko inka bahawe ari ikimenyetso k’ishimwe n’igihango bagiranye na Leta, abasaba gushyira imbaraga zabo zose mu kwigisha neza abana no kugera ku burezi bufite ireme.


text:
Aya masomero yatangijwe tariki 21 Nzeri 2021, mu tugari dutatu tw’uyu Murenge, aritwo Kabariza, Kigabiro ndetse na Kibenga yashyizwemo isomero rikuru.
Umuyobozi ushinzwe guhuza gahunda muri uyu muryango, Gasana Diane, yavuze ko aya masomero azafasha mu guteza imbere umuco wo gusoma mu Rwanda, ndetse ko bamaze gushyiraho amasomero arindwi hirya no hino mu gihugu, harimo n’aya atatu bashinze bafashijwe na Banki ya Kigali.
Yakomeje agira ati “Turashaka abana b’abanyarwanda bafite ubumenyi butuma bagira intego zo kuzagera ku bintu bikomeye. Ntidushaka umwana urota ajya gukora akazi ko mu rugo i Kigali avuye hano i Rutunga. Turashaka umwana usoma ibitabo bikamuha inzozi n’amahirwe nk’ay’uri i Kigali.”
Uyu muryango umaze gushyiraho amahuriro yo gusoma mu rwego rw’imidugudu agera hafi 4000 arimo ibitabo birenga ibihumbi 600, ndetse wanahuguye abakorerabushake bazafasha abandi gusoma barenga ibihumbi 8 hirya no hino mu gihugu.
Umuyobozi ushinzwe iby’amategeko muri Banki ya Kigali, Rukundo Gedeon, wari uyihagarariye mu gikorwa cyo gutangiza aya masomero ku mugaragaro, yavuze ko mu ntego za mbere z’iyi banki harimo gukora ibikorwa bigamije guteza imbere abaturage birimo n’iki cyo kubafasha kwiyungura ubumenyi.
Yagize ati “Iyo abantu basomye barushaho kwiteza imbere mu buryo bw’imitekerereze. N’ubuyobozi iyo bufite abaturage bajijutse, basobanukiwe, bumva ibintu mu mpande zose bifasha mu mikoranire y’abayobora n’abayoborwa.”
“Nka Banki, natwe iyo dufite abakiliya basobanukiwe kandi bajijutse biradufasha cyane mu gukorana nabo kugira ngo basohoze imishinga itandukanye baba bafite.”
Niyomugabo Jackson wari uhagarariye umuyobozi w’Umurenge wa Rutunga, yavuze ko hagiye gushyirwa ingufu mu gufasha abaturage n’abana by’umwihariko kugana aya masomero kugira ngo ibitabo bitazasazira mu tubati ntawubisomye.
Ati “Gahunda Umurenge ufite kugira ngo ibi bitabo bitazazaho ivumbi ni uko tuzafatanya n’urubyiruko rw’urukorana bushake rwabihuguriwe, tukazajya dushishikariza mu nteko rusange abaturage n’urubyiruko kugana aya masomero rusange.”
Umuyobozi w’Isomero Rusange rya Kigali, [Kigali Public Library], Mudahinyuka Sylvan, yavuze ko iyi ari intambwe ishimishije muri gahunda yo gufasha abanyarwanda kunguka ubumenyi cyane muri uku kwezi kwa Nzeri kwahariwe gusoma.
Avuga ko amasomero mu Rwanda ari kwiyongera ndetse ko hari arenga 70 hirya no hino mu gihugu kandi acyiyongera, agaragaza ko amenshi yashyizweho ku bufatanye n’umuryango Umuhuza, Save the Children, Ineza Foundation ndetse na Soma Rwanda.
Umuryango Umuhuza watangiye mu 2005 urateganya gufungura n’andi masomero menshi harimo atatu uzafungura muri iki cyumweru mu Turere twa Kayonza, Bugesera na Ruhango.
Banki ya Kigali nk’umufatanyabikorwa mukuru w’aya masomero yatangijwe, itanga 1% by’inyungu yayo buri mwaka, igakoreshwa mu bikorwa byo guteza imbere abaturarwanda.


text:
Nitwa Rwamwiza I. Jules Bonheur ariko nzwi cyane ku mazina y’ubuhanzi ya Jules Sentore. Navukivukiye mu gihugu cy’u Burundi ahitwa mu Ngangara, kuwa 10 Ukwakira 1989. Mvuka ndi imfura mu bana 2. Ndi mwene Christian B. na Fanny Umutako, uyu akaba ari umukobwa wa Sentore Athanase se wa Masamba Intore. Amashuri abanza nayize muri Ecole Primaire de Kacyiru, ayisumbuye nyiga i Nyanza muri Igihozo St Peter (Tronc Commun), nkomereza muri Solidality Academy, Gikondo. Nize HEG (Histoire Economy and Geography). Ku bijyanye n’amashuri makuru, nifuza kuzakomereza mu biyanye na muzika, (direct of music).
Impano y’ubuhanzi nayikuye kuri Sentore wandeze akantoza ubutore, guhamiriza, no kuririmba kuva mfite imyaka itanu. Kuririmba byari byarangoraga cyane kuva antoza ndetse rimwe na rimwe Sentore yajayaga angira inama ko mu gihe yabaga ari gucuranga ntajya nyurwa no kumuririmbira kuko yumvaga ntabishobora uko we yabyifuzaga. Ariko kumbwira ko ntabibasha byanteye umuhate wo gukomeza kwihata kuririmba nuko nza kuza kubigeraho.
Ibi byaje gutuma noneho mu gihe yabaga agiye kuryama yarampamagaraga akansaba ko namucurangira nkanamuririmbira.
Gutangira ubuhanzi bwanjye, natangijwe na Masamba amaze kubona ko nshoboye kuririmba nuko akajya antumira mu bitaramo arimo tugafatanya. Ahenshi twakunze kuririmbana ni nko muri Centre d’Echange Culturelle Franco-Rwandais, Serena Hotel n’ahandi henshi.
Indirimbo yanjye ya mbere naririmbye nkayishyira ku mugaragaro yitwa Umugambi Wayo nayikorewe na Producer Pastor P. Nayikoze mu rwego rwo gusobanura uburyo navutse nkanakuramo kuko mbibonamo nk’igitangaza cy’Imana.
Naje gukurikizaho n’izindi ndirimbo arizo : Nahinduwe Mushya, Ni Amararo (y’Imana) nakoranye na Athanase Sentore, Muraho Neza (mperuka gukorera amashusho) n’izindi nyinshi harimo n’izo ntibuka. Muri izi ndirimbo harimo n’ama Album menshi nagiye nyobora.
Mu ndirimbo nakoranye n’abandi bahanzi zagiye zimenyekana harimo iz’icyunamo nka Twibuke Twiyubaka, Turi Umwe (nanditse mfatanije na A6), Iwacu nakoranye na Jay Polly n’izindi.
Ndateganya ko umwaka utaha ngomba gukora album hanze, iyi niyo ntego yanjye ya mbere. Abafana banjye kandi mbijeje kuzabigaragariza mbinyujije mu bitaramo bitandukanye nzajya nkora, ahantu hatandukanye.
Reba Video
Urukundo
Jules Sentore
at 07:39
Labels: abahanzi nyarwanda, ibyamamare


text:
Amateka
-
Imbunda 5 Zikomeye [nini] cyane kurusha izindi ku Isi.
Umushinwa niwe wambere wavumbuye imbunda irasa ku isi, aha hari mu kinyejana cya 9. Nyuma abandi ku isi, bakomeje gukopera,…Read More »
-
Abantu 10 b’ibihangange bazwi cyane ku isi | Babayeho mumateka yose
Isi dutuyeho iriho abantu benshi b’ingirakamaro. Muri iki gihe, hari abantu baba bazwi cyane ku isi. Gusa, tugiye mumateka uko…Read More »
-
Ibigwi by’abami barindwi bakomeye kurusha abandi i kuzimu| [mbere na nyuma yo kuva mu ijuru]
Amateka utigeze wumva y’abami bakomeye cyane i Kuzimu, ibigwi byabo mbere yo kuva mu ijuru, na nyuma yuko bamaze kugera…Read More »
-
Ibigwi by’abami barindwi bakomeye kurusha abandi i kuzimu| [mbere na nyuma yo kuva mu ijuru]
Amakuru menshi twumva, tuba tubwirwa ibyiza bizabera mu ijuru, tukabwirwa ko ikuzimu ari ahantu habi. Tugiye kureba amateka ndetse n’ibigwi…Read More »
-
Sobanukirwa ibinyoma abantu benshi bibeshyaho: umuntu akomoka kunguge etc… (+Video)
Kuva tukiri bato, baba batubwira ibintu byinshi bitangaje by’ibinyoma. Nutarangiza iyi sahani y’ibiryo ntuzakura. Niwitwara nabi inyamaswa iraza igutware. Nufunga…Read More »
-
Ubuhanuzi bwemeza ko isi igiye kurangira mu myaka mike iri mbere
Bibiliya igitabo cyera, itwereka ubuhanuzi bwerekana ibintu bizaranga impera z’isi ndetse n’ishira ry’ibihe, ibikoko bine (Daniyeli 7); Rugeyo na Ruhaya…Read More »
-
Impamvu 6 muri afurika abantu benshi bakigenda bumva Radio ivugira hanze
Radio ni uburyo bumwe muburyo bwo gusakaza amakuru bwakoreshwaga kuva kera. Umuntu ashobora gutekerezako kuba habaho interineti ndetse nizindi mbuga…Read More »
-
Ayobozi 10 b’ABANYAGITUGU babi mu mateka y’Afurika
Ibihugu byinshi muri Afurika byagiye bigira impinduka nyinshi zitandukanye muri guverinoma, imwe ivaho isimburwa nindi kanshi hadakoreshejwe ubushobozi ndetse n’ubushake…Read More »
-
Dore INYUBAKO 10 NDENDE kurusha izindi muri Afurika
Nubwo atari ahantu abantu baha agaciro nk’aho basanga inyubako ndende cyane kurwego rw’isi, umugabane w’Afurika umaze gukora byinshi mu myubakire…Read More »
-
Urutonde rw’IBYIHEBE 10 BYAMBERE byabayeho mumateka y’isi
Nyuma y’urupfu rwa Osama Bin Laden, waguye mugitero yagabweho n’ingabo z’Abanyamerika byatumye hibazwango: ninde kihebe kurusha abandi mubyihebe byose byabayeho…Read More »
-
Uburyo 10 bwakoreshwa mukumenya niba umuntu adahambwe ari muzima – ko yapfuye by’ukuri
Muri afurika kenshi abantu bashobora kuba bahambwa ari bazima. Igitekerezo cyo gutinyako abantu bamwe baba bahambwa ari bazima cyaje mumitwe…Read More »
-
Menya ALEXENDER THE GREAT, Indwanyi Ikomeye Yabayeho mu Mateka
Umwami Alexander the Great (Alexandre le Grand) yayoboye Macedonia guhera mu mwaka wa 356 kugeza mu mwaka wa 323 B.C. Akomoka kumwami Plilip…Read More »
-
Abapasiteri bakize cyane kurusha abandi muri Afurika
Umupasiteri ni umuyobozi uhagarariye iyobokamana rya gikristo. Aba bapasiteri bafasha abantu mu kugira ubumuntu babaha inama z’imibereho mu miryango. Bamwe…Read More »
-
Dore ahantu 10 heza kurusha ahandi wasura mu Rwanda
U Rwanda ruri mu bihugu bifite ahantu muri Afurika heza kandi habitse amateka akomeye. Nkuko tubizi u Rwanda ni igihugu…Read More »
-
Menya ikishe umupasiteri warukomeye ku isi Rev. BILL Graham.
Umukozi w’imana pasiteri Rev. BILL Graham warutuye muri reta zunze ubumwe z’amerika ahitwa Montreat, Carolina, yatabarutse ejo kuwa 21 Gashyantare…Read More »
-
2018: Abantu 10 b’abahanga bambere ku isi mu mwaka wa 2018
Abantu bizerako ubuhanga butangwa n’Imana ko butigwa. Abantu babahanga baba bafite ubumenyi buhanitse kuburyo bwo gukora ibintu runaka. Kenshi na…Read More »
-
UMUYOBOZI W’ISI : Illuminati ni iki, uyu muryango uvugwaho iki, koko illuminati ni ukuri ? – Menyabyinshi
Haribyinshi mu nyandiko ndetse n’ibitekerezo bitangwa kuri aka gatsiko kibanga kazwi ku izina rya Illuminati (Urumuri) kagenga isi yose n’abayituye.…Read More »
-
Reba amafoto 10 y’abantu basanzwe wagira ni impanga n’ibyamamare.
Byakunzwe kuvugwa cyane ko buri muntu ku isi aba afite uwo basa. Bamwe babyemera batyo abandi ntibabyemera. Gusa nkanjye nemerako…Read More »
-
Bakora ibitangaza bikomeye nko kugenda hejuru y’amazi, guhindura amazi divayi, gutubura amafi… [+Video]
Tuzi neza ko mu bitangaza Yesu yakoze bikomeye, harimo kugenda hejuru y’amazi, gutubura imikate n’amafi, guhindura amazi divay. Nyuma yo…Read More »
-
Aba Magiciens 10 b’ibihe byose nibyo bashobora gukorera isi
Abantu buri gihe batangazwa nibintu birenze imbaraga zabo (Supernatural) harimo maji. Bamwe mubantu bafashe ubwo buryo mu kubihinduramo akazi gashobora…Read More »


text:
Ingingo z’ingenzi z’impamvu yo gusaba guhindura amazina
Turamenyesha ko uwitwa Shema Karongo mwene Karongo na Mukadisi, utuye mu mudugudu wa Rwanyirangeni ,akagari ka Jaba ,Umurenge wa Mukamira ,Akarere ka Nyabihu mu ntara y’iburengerazuba wanditse asaba uburenganzira bwo guhinduza amazina asanganywe ariyo Shema Karongo Shema Justin mu gitabo cy’irangamimerere,impamvu atanga yo guhinduza izina ni izina ntarishaka .
Ubu busabe bukaba bwemejwe na Minisitiri w’ubutegetsi bw’Igihugu Prof . Shyaka Anastase. Agaciro k’icyangobwa cyatanzwe taliki 30/07/2020


text:
Yesu Kristo umwuzuro w’ubumana kubamwizera
Matayo 16:13 Nuko Yesu ajya mu gihugu cy’i Kayisariya ya Filipo abaza abigishwa be ati “Abantu bagira ngo Umwana w’umuntu ndi nde?” 14 Baramusubiza bati “Bamwe bagira ngo uri Yohana Umubatiza, abandi ngo uri Eliya, abandi ngo uri Yeremiya, cyangwa
Imana irajwe inshinga n’ubugingo bwacu kurenza imibiri
Yobu 2:6Uwiteka abwira Satani ati “Dore ari mu maboko yawe, keretse ubugingo bwe gusa ube ari bwo wirinda.” Aya Ni amateka ya Yobu wasabwe na Satani ku Mana kugira ngo amugerageze kuko yibwiraga ko yubaha Imana kuko afite byose byiza
Kuba mukato K’umugambi w’Imana by Ev. Alpha Jibu Buntu
“Ananiwe guhora amuhisha, amubohera akato gapfundikiye mu ntamyi, agasiga ibumba n’ubushishi, ashyiramo uwo mwana, agashyira mu rufunzo rwo ku nkombe y’uruzi” kuva 2:3 Uyu mubyeyi wa Mose nkuko Ijambo ry’Imana ryatubwiye yari ananiwe nkumuntu atagishoboye gukomeza guhisha umwana we abahigaga
Chorali Gilgal yahembuye imitima yabitabiriye igiterane k’ivugabutumwa mu itorero ry’akarere rya Ngoma.
Kuri iki cyumweru tariki ya 2 Gashyantare 2020 ,Korari Gilgal ikorera umurimo w’Imana muri CEP –UR NYARUGENGE mu muryango w’abanyeshuri b’abapentecote biga muri kaminuza y’u Rwanda ishami rya Nyarugenge yagiriye urugendo ry’ ivugabutumwa mu rurembo rw’intara y’iburasirazuba mu itorero ry’akarere
Ese wubatse he? by Pastor Edison
MATAYO 7:24-27 24“Nuko umuntu wese wumva ayo magambo yanjye akayakomeza, azaba nk’umunyabwenge wubatse inzu ye ku rutare, 25imvura iragwa, imivu iratemba, umuyaga urahuha, byose byikubita kuri iyo nzu ntiyagwa, kuko yari ishinzwe ku rutare.” Aya ni amagambo yanditswe na Matayo
Ibuka ibihe byiza wagiranye na Yesu
Amaganya 5:21Utwigarurire Uwiteka, Natwe tuzaba tukugarukiye. Tugarurire ibihe byacu, Bibe nk’ibya kera. Mu gihe cy’ umuhanuzi Yeremiya ubwo abari batuye I Yerusalemu bajyanwagaho iminyago, ntibahwemye kwibuka ndetse bakifuza kongera kugira ibihe byiza bahoranye ubwo Bari bakiri iwabo kuko byari iby’
Ibyo wakora ngo utunganye inzira wahisemwo by EV.ICYITEGETSE Elisee
Mbahaye ikaze, Turi murujyendo rugana mu ijuru buri wese witabiriye urwo rujyendo arasabya kurunyuramwo yejejwe niyo mpamvu tugiye kurebera hamwe uko umuntu yakweza inzira ye.
DORE UBURYO BWIZA BWOGUTANDUKANA N’IBYAHA BURUNDU BY Ev. ICYITEGETSE Elisse
Tugiye kuganira uko umuntu ya kwihana nyako bitandukanye nkuko abantu baribasazwe babikoramo rimwe na rimwe ugasanga atari byo. Muburyo byicamake kandi bwagutse neza, Ese niki Bibiliya ibivugaho?
UMUKRISTO N’IMYIDAGADURO
Muri iki cyumweru guhera taliki ya 17-12-2019 ,itsinda rya Cell coordination ribarizwa muri CEP-UR NYARUGENGE ryaduteguriye inyigisho ifite intego ivuga KU MUKRISTO N’IMYIDAGADURO,iboneka mu 1 Abakorinto 6 12 Byose ndabyemererwa, nyamara ibingirira akamaro si byose. Byose ndabyemererwa ariko sinzategekwa n’ikintu
GUHURA NA YESU BIHINDURIRA UMUNTU ICYEREKEZO ~Pastor NYENDAHIMANA Gerushomu
Luka 5:17-26 “17Nuko ku munsi umwe muri iyo yarigishaga, Abafarisayo n’abigishamategeko bari bicaye aho bavuye mu birorero byose by’i Galilaya n’i Yudaya n’i Yerusalemu, kandi imbaraga z’Umwami Imana zari muri we zo kubakiza………” Guhinduka n’iki? hari uguhinduka usanga umuntu yarahindutse
Ibintu byingenzi wakora kungirango ubashe kunesha ikinyoma cy’umwinjima ugahagarara udatsinzwe n’uburinganya bwa satani By Dr Samuel BYIRINGIRO
Yesu abwira Abayuda bamwemeye ati “Nimuguma mu ijambo ryanjye muzaba abigishwa banjye nyakuri, namwe muzamenya ukuri kandi ukuri ni ko kuzababatura (Yohana 3. 31-32). Abantu benshi bibesha kuri Satini bakamushakira muyindi shusho itari ikinyoma ariko ntayindi shusho agira uretse kwigaragariza
NUTAMENYA IBYANDITSWE BYERA NGO UBYITONDERE, UBUHANUZI N’AMASEZERANO BIZAGUPFIRA UBUSA. Part I
“Ibyanditswe byera byose byahumetswe n’Imana kandi bigira umumaro wo kwigisha umuntu, no kumwemeza ibyaha bye no kumutunganya, no kumuhanira gukiranuka.”2 Tim 3:16 Mu buzima tubayemo tujya dukenera ubuhanuzi kuko buduhesha amasezerano y’ibizaba ndetse bikanatwereka gahunda igezweho ku mana. Ariko n’ubwo
Mwebweho/ Twebweho. (Itandukaniro ryacu n’abadakijijwe) IGICE CYA KANE
Guteg. 4:4 Ariko mwebweho, abifatanije n’Uwiteka Imana yanyu muracyariho mwese uyu munsi. Hano turi kuhabona irindi jambo ryatandukanije abisirayeli bamwe ku bandi aho mu gihe cy’uruzerero rwo mu butayu benshi bananiwe bakimura Imana ya Isirayeli ariko Abifatanije nayo Mose ahamije
Mwebweho/ Twebweho (Itandukaniro ryacu n’abadakijijwe). IGICE CYA GATATU
Matayo13:11 Arabasubiza ati “Mwebweho mwahawe kumenya ubwiru bw’ubwami bwo mu ijuru ariko bo ntibabihawe“ Iri jambo Yesu yarivuze ubwo abigishwa be bamusobanuzaga umugani w’umubibyi yari amaze kwigisha, mbere yo kuwusobanura abanza kubibutsa amahirwe bagize kubwo gutoranywa mu bandi. Kubana na
Mwebweho/ Twebweho (Itandukaniro ryacu n’abadakijijwe). IGICE CYA KABIRI
Abalewi 18:26 “Nuko mwebweho mujye mwitondera amategeko yanjye n’amateka yanjye, ntimukagire icyo muri ibyo bizira mukora, naho yaba kavukire cyangwa umunyamahanga ubasuhukiyemo.” Imana yasobanuriye abisirayeli neza ko impamvu yambuye igihugu bene cyo ikakibaha ari uko bakoze ibizira byinshi mu maso
Mwebweho/ Twebweho. (Itandukaniro ryacu n’abadakijijwe). Igice cya mbere
Abalewi18:26 “Nuko mwebweho mujye mwitondera amategeko yanjye n’amateka yanjye, ntimukagire icyo muri ibyo bizira mukora, naho yaba kavukire cyangwa umunyamahanga ubasuhukiyemo.” Ijambo ry’Imana uhereye mu isezerano rya kera ryerekana ko Imana iduhamagara igambiriye kudutandukanya mu myifatire n’abantu bo mu gihe
NYUMA YO KUMENYA IBYANDITSWE WAKOZE IKI❓
Daniyeli 5:22 “Ariko wowe umwana we Belushazari ntiwicishije bugufi mu mutima wawe NUBWO WAMENYE IBYO BYOSE.” Uyu ni umuhungu wa Nebukadineza nyuma yo kumenya amateka n’amategeko by’Imana ya Israel bigaragaza gukomera kwayo akanywesha ibikombe byari biteganirijwe imihango yera adafite kwera,
UMUGAMBI W’IMANA NTUYOBA BY Pst. Edison MUNYANSHONGORE
Kandi bamaze iminsi myinshi batarya, Pawulo ahagarara muri bo hagati arababwira ati “Yemwe bagabo, mwari mukwiriye kunyumvira ntimuve i Kirete, ngo mutabona ibi byago no gupfusha ibyanyu. Kandi none ndabakomeza, nimuhumure kuko muri mwe hatazapfa n’umwe keretse inkuge, kuko iri
UMWUKA WERA NI IGISUBIZO CY’IBIBAZO BYACU BYOSE BY PASTOR. CLEMENT MUGANZA
………..Nuko bamaze guterana baramubaza bati “Mbese Mwami, iki ni cyo gihe wenda kugaruriramo ubwami mu Bisirayeli?” Arabasubiza ati “Si ibyanyu kumenya iby’iminsi cyangwa ibihe Data yagennye, ni ubutware bwe wenyine. Icyakora muzahabwa imbaraga Umwuka Wera nabamanukira, kandi muzaba abagabo bo
Imana ishaka ko uyikorera wejejwe.
1PETERO 1.15-1615. Ahubwo nk’uko uwabahamagaye ari uwera, abe ari ko namwe muba abera mu ngeso zanyu zose. Imana yaguhamagaye ni iyera, ni yo mpamvu nawe ufite inshingano yo kuba uwera, Kandi uko kwera kwawe ntikugomba kugaragarira mu nzu y’Imana gusa,


text:
Imibare itangazwa n’ ubuyobozi bw’ Intara y’Amajyaruguru iragaragaza ko kuva mu mwaka wa 2016 kugeza mu mwaka wa 2018 muri iyi Ntara habarurwa abangavu 2094 batewe inda z’imburagihe .Magingo aya abagabo 612 nibo bakurikiranywe n’ inzego z’ ubutabera ko bagize uruhare mu gutera inda aba bangavu , gusa ngo 163 gusa nibo bafunzwe .
Guverineri w’ Intara y’Amajyaruguru Gatabazi JMV
Mu nama yahuje ubuyobozi bw’Intara y’Amajyaruguru n’abayobozi mu nzego zitandukanye baturutse mu turere tugize iyi ntara ku wa 26 Werurwe 2019 ,inama yateguwe ku bufatanye n’impuzamiryango iharanira uburenganzira bwa muntu Cladho; hagaragajwe ko iki kibazo cy’ abangavu baterwa inda kigenda gifata indi ntera .
Ubushakashatsi bwakozwe na CLADHO mu mwaka wa 2016-2017 bugakorerwa mu turere 10 bwagaragaje ko iki kibazo kiri ku rwego rwo hejuru gusa kandi ngo kigatizwa umurindi na bamwe mu bantu batagiha agaciro ahubwo bakagifata nk’ ikibazo gisanzwe.
Ubuyobozi bw’ Intara y’Amajyaruguru bugaragaza ko mu turere dutanu tugize Intara y’Amajyaruguru ,mu karere ka Rulindo kugera mu kwezi kwa mbere 2019 abana 597 bari munsi y’imyaka 21 batewe inda,Mu karere ka Gicumbi mu mpera z’’umwaka ushize wa 2018 bari bafite abana batewe inda z’imburagihe bageraga ku 1510, mu karere ka Burera, kuva muri 2016 kugeza ubu abangavu bagera kuri 483 batewe inda.Naho mu karere ka Musanze abangavu batewe inda kuva 2017 bakabakaba 750.
Ubuyobozi bw’Intara y’Amajyaruguru burasaba abarezi b’ibigo by’amashuri gufata iya mbere mu guhangana n’ikibazo cy’abangavu baterwa inda z’imburagihe bari munsi y’imyaka 18, kuko byagaragaye ko aba bangavu bari muri iyi myaka, benshi baterwa inda bakiri mu mashuri.
Guverineri w’Intara y’Amajyaruguru Gatabazi Jean Marie Vianney avuga ko ababyeyi n’abarezi bakabaye bafata iya mbere mu guhangana n’iki kibazo bakurikiranira hafi imyitwarire y’abana bashobora kuba bashorwa mu busambanyi.
Ati” iki kibazo cy’abana baterwa inda kigomba kuba ikibazo cy’umuryango nyarwanda turifuza ko umwana w’umunyeshuri watewe inda mbere na mbere umwarimu umwigisha agomba kuba azirikana ko umwana watewe inda mu ishuri yigishamo agomba kumenya amakuru ndetse no gukurikirana uko byagenze afatanyije n’ababyeyi b’umwana “
Guverineri Gtabazi avuga ko ibi byafasha umwana wahohotewe agaterwa inda gukomeza ishuri.
Abangavu baterwa inda bakeneye ubutabera bwuzuye
Umuvugizi w’ihuriro ry’ imiryango itari iya Leta mu Rwanda akaba n’umuyobozi wa CLADHO Sekanyange Jean Leonard asaba abayobozi mu nzego zitandukanye guhagurukira hamwe bagahangana n’ikibazo cy’abangavu baterwa inda z’imburagihe.Ati”turifuza ko habaho ubufatanye mu nzego zose kugira ngo twese dushyire hamwe bityo dukumire icyaha kitaraba ndetse naho cyaba cyabaye ababikoze bahanwe.”
Sekanyange Jean Leonard /Umuyobozi wa CLADHO
Sekanyange avuga ko mu bushakashatsi bwakozwe na CLADHO harimo ibintu bimwe na bimwe bigenda bigaragaza ko abantu batabiha agaciro nkuko bikwiye ahubwo bakabifata nk’ibibazo bisanzwe .Ati “twe rero twumvaga ko dutumiye inzego za leta inzego z’uturere tugize intara y’amajyaruguru tukabiganiraho tukabereka ko icyaha cyo gusambanya abana ari icyaha kigira ingaruka ku buzima bw’abanyarwanda, gufata ingamba zo kugikumira ndetse n’ababikoze bagahanwa byakoroha “
Umuvugizi w’ Ihuriro ry’ imiryango itari iya Leta mu Rwanda akomeza avuga ko kugira ngo abana basambanyijwe bahabwe ubutabera bwuzuye ari uko bagomba kubanza bakamenyakana kandi bagafashwa mu buryo bwose bushoboka ku birebana no gutanga ikirego .
Kugeza ubu muri iyi ntara y’ Amajyaruguru mu bagabo 612 bakurikiranyweho gutera inda abangavu 163 gusa nibo bafunzwe.Guverineri Gatabazi akaba asaba ababyeyi n’ abarezi kuba inshuti z’abana kugira ngo babashe kubisanzuraho bajye babagirira icy’izere bababwire ibyababayeho.
HAGUMIMANA Valens


text:
Perezida Kagame yashimye umurava w’ingabo zikora cyane kandi zihembwa make
Yanditswe na Imvaho Nshya
Perezida Kagame akaba n’Umugaba w’Ikirenga w’Ingabo z’u Rwanda yitabiriye isozwa ry’imyitozo y’ingabo mu Kigo cya Gisirikari cya Gabiro, kuri uyu wa 11 Ukuboza 2018.
President Kagame and Commander in Chief is now meeting with members of the Rwanda Defence Forces at Gabiro Combat Training Centre pic.twitter.com/BMRzPTV6pW
— Presidency | Rwanda (@UrugwiroVillage) December 11, 2018
Nyuma yo kureba ibyo aba basirikari batojwe mu gihe cy’amezi atatu bamaze muri iki kigo, yabashimiye umuhati bagaragaza n’uburyo basanzwe buzuza inshingano zabo zo kurinda ubusugire bw’igihugu.
Yagize ati, “Ndabashimiye iminsi mumaze hano ibyo musoje. Abayobozi n’abanyarwanda barabashimira kuko mubaha icyizere bagakora, abahinzi bakeza, abatunze bakagwiza, abikorera bakunguka. Ubwitange mufite n’ubutwari bwanyu nibyo bibaha icyizere, niyo mpamvu turi hano.”
“Isi turimo, ibihe tugezemo, ubutwari n’ubwitange ntabwo biba bihagije ariko nibyo byibanze kandi murabifite. Hagomba kongerwaho ubumenyi. Kumenya uko mukora umwuga mukawunoza byakunda bigasanga ubwitange n’ubutwari umuntu akaba yuzuye.”
Yavuze ko yizera adashidikanya ko ibyo abasirikari bagaragaje bize muri iki kigo ari bike mu byo bazi, bihamya ko igihugu kirinzwe neza ku buryo uwashaka kukigirira nabi ntaho yamenera.
Ati, “Ingabo nk’izi ni ingabo zuzuye. Ni yo mpamvu mumaze iminsi hano mwigishwa ibyo mwatweretse, byerekana ibyakorwa, ibyakoreshwa igihe bibaye ngombwa. Abashaka u Rwanda, barushakira ibibi, barukurahe se? Ntaho bafite barukura.”
Mu gihe abasirikari babarwa mu byiciro by’abakozi ba Leta bafite imishahara mito, Perezida Kagame yabashimiye ko iby’imishahara mito batabyitaho, ahubwo bagakora batizigamye igihugu kikagira amahoro.
Ati, “Ubundi umuntu arebye ibyo abantu bakora mu mvura, mu mashyamba, harimo gukomereka, harimo ibintu byinshi. Ntabwo ibyo mubona bigera aho tuvuga ngo birahagije. Uyu mwuga uvuze byinshi birenze umuntu kuko ari iby’igihugu. Biraturenze nk’abantu ku giti cyacu.”
“Umushara, ibikoresho, aho abantu baba, bishobora kongerwa. Ariko hagomba kuboneka n’ibijya mu bindi bikorwa, birasaranganywa bikajya mu burezi, ubuvuzi, gufasha abatishoboye, ibikorwa by’iterambere, n’ibindi.”
President Kagame: When we look at salaries or other resources, we know that even though you deserve to be given more, we do not have enough means. We also have to spend the little we have on education, health and on delivering development to our citizens
— Presidency | Rwanda (@UrugwiroVillage) December 11, 2018
Yunzemo ati, “Ibyo dukora bidusaba byinshi biruta ibyo dufite bituma dukoresha neza bike dufite kugira ngo dushobore kuba twakora akazi kanini karuse ibyo tuba dufite byo gukoresha.”
“Isasu ryose urashe urabara. Uko dukoresha ibyo dufite bigomba kugera ku ntego tuba twihaye. Ntabyo dufite byo gupfa ubusa. Tugomba gukoresha neza ibyo dufite tukagera ku biruta kure ibyo tuba dufitiye ubushobozi.”
“Byaba mu bihe byashyize, ibizaza, n’igihe tuzaba twageze kuri byinshi, mu muco wacu nta byinshi byo kwangiza. Byongera kuri bwa bushobozi dukwiriye kuba dufite, tutabona uko tubyifuza.”
“Nta kazi katunanira na busa igihe ibitekerezo ari bizima, imico ari mizima. Nta kazi katunanira, nta na busa. Ibyo mwumva hirya na hino bizarangirira mu bitekerezo gusa.”
Perezida Kagame yasoje ijambo rye yifuriza Ingabo z’Igihugu akazi keza, Noheli Nziza n’Umwaka Mushya muhire wa 2019.
Kanda muri iyi foto yo hasi urebe amafoto menshi yaranze uyu muhango.


text:
Ubusanzwe, ukurikije amategeko igihugu cy’u Rwanda cyahisemo kugenderaho, imikoranire hagati y’Abayobozi b’inzego z’ubutegetsi bw’igihugu n’abayoborwa ntishingirwa kuri cyimeza cyangwa ngo ihindagurike bikurikije uko umutegetsi runaka yaramutse neza cyangwa nabi ! Imikoranire y’Abayobozi n’abaturage igira amategeko igenderaho bita mu gifaransa règles de Droit public.
Ayo mategeko agenga abayobozi mu kazi kabo ko kuyobora rubanda afite aho atandukaniye n’amategeko agenga abaturage mu mibanire yabo hagati yabo, bita règles de droit privé.
Amategeko ashingirwaho ibyemezo by’ubuyobozi agomba guhora ashyize imbere INYUNGU RUSANGE (Intérêt général) mu gihe amategeko agenga abantu ku giti cyabo aharanira kurengera inyungu z’abantu ku giti cyabo (intérêts privés).
Iyo witegereje imikorere ya Bwana Paul Jules NDAMAGE, nk’umuyobozi w’Akarere ka KICUKIRO, usanga ibyemezo afata bisa n’ibicuramye !
(1)Ntibishyira imbere inyungu rusange
(2)Bibangamiye inyungu z’abantu ku giti cyabo
(3)Bishingiye ku ihame ry’urugomo.
Ibyo bigaragarira nko muri iki cyemezo yise : Ishyirwa mu bikorwa ry’igishushanyo mbonera cy’umujyi wa Kigali cyo mu 2011. Iki cyemezo kije gishimangira gahunda imaze iminsi yo gusenya ku ngufu amazu y’abaturage ngo atujuje ibyangombwa bisabwa n’ubutegetsi buriho muri iki gihe.
Kubera ko Umuyobozi w’Akarere ka Kicukiro yahaye Kopi y’iri BWIRIZA abamukuriye aribo Umuyobozi w’Umujyi wa Kigali ndetse na Minisitiri w’Ubutegetsi bw’igihugu, ntibamucyahe, bishatse kuvuga ko nabo bashyigikiye iyi gahunda ! Niba abayobozi bo hejuru nk’abo nabo bakora batitaye ku mategeko , biteye impungenge cyane.
HAKORWA IKI ?
Niba abategetsi b’u Rwanda bazi ko habaho amategeko abagenga kandi bakaba bashishikajwe no kuyubahiriza, hari inzira 3 banyuramo bakemura iki kibazo cyo gusenyera rubanda gihangayikishije benshi.
I.Niba abategetsi bashaka kubaka Kigali nk’umurwa mukuru w’akataraboneka, uzahesha ishema Abenegihugu bose, ariko inyubako zizaba ziwugize zikaba zirenze ubushobozi bw’abaturage basanzwe bahafite amazu aciriritse (propriétaires anciens), Leta igomba :
(1)KUBIMURA mu buryo bukurikije ubutabera (Expropriation),
(2) KUBAHA INGURANE ikwiye kandi mu buryo bwihuse (indemnités d’expropriation) kugira ngo bashobore kugura ikibanza ahandi no kwiyubakira indi nzu yo mu rwego rw’iyo bari basanganywe.
Ibi bitabayeho, aba baturage baba bameze nk’abahawe igihano kuko baba basabwe kwemera guhomba bonyine, kugira ngo inyungu za benshi( Umurwa mukuru) zitere imbere. Ibi rero byaba ari akarengane kabagiriwe ugereranije n’ihame ngenderwaho ryo mu mategeko agenga ubuyobozi rigena ko abaturage bose bagomba kureshya mu byo igihugu kibasaba kugira ngo cyiyubake(Principe de l’égalité devant les charges publiques).
II. Niba Leta igamije kubaka umugi w’akataraboneka uzaba umwihariko w’Agatsiko k’Abaherwe bonyine.
Icyo gihe Leta igomba guha amahoro abaturage bubatse i Kigali kera. Kuko nta tegeko bishe mu gihe bubakaga, amabwiriza atanzwe muri iki gihe ntabwo yaza akuraho uburenganzira bw’abo baturage (principe de non-retroactivité des lois), kereka bahawe indishyi.
Muri make, Leta nishake ahandi hantu hadatuwe, abe ariho ijya kubaka uwo mujyi w’abaherwe ! Icyo gihe nta we bizabangamira.
III.Niba Leta ishaka ko Kigali iba umugi mwiza cyane kandi wa bose
Leta nihe abasanzwe batuye Kigali ubushobozi bwo kubaka ayo magorofa asabwa. Ibyo byanyura mu buryo bw’inguzanyo cyangwa se impano yagenerwa abaturage basanzwe bafite ibibanza byabo muri Kigali. Ariko niba Leta y’u Rwanda nta bushobozi ifite, nireke gukora imishinga idashoboye kuko ibyo byitwa ukwirarira gukabije gushobora gutuma igihugu kigurishwa cyangwa kikagabizwa abanyamahanga n’abavantara ngo ni uko bakize gusa !!!
Icyemezo cyo gusenyera abaturage ku ngufu nta ndishyi bahawe, nta rindi zina kigira uretse URUGOMO rukozwe na Leta ! Icyo cyemezo gihishe imyumvire usangana ubutegetsi bwa kinyeshyamba butazuyaza guhuguza abaturage imitungo yabo. Abategetsi bateye batyo bibwira ko umuturage atagira uburenganzira na buke ku mutungo we bwite. Iki ni nacyo kimenyetso simusiga kiranga ubutegetsi bwubakiye ku UBUHAKE ! Gusa rero twari tuzi ko u Rwanda ari Repubulika,ko ingoma ya cyami na gihake yasezerewe ikagenda nk’ifuni iheze guhera mu 1959 !
Umwanzuro
(1)Icyemezo cy’Umuyobozi w’Akarere ka KICUKIRO , Bwana Paul Jules NDAMAGE, ntigikurikije amategeko agenga abayobozi mu mibanire y’abo n’abayoborwa.
Gishingiye ku rugomo kuko kigamije kwambura abaturage umutungo wabo bwite(inzu n’ibibanza) kugira ngo wegurirwe abaherwe. Niyo mpamvu uyu muyobozi aca iteka agira ati « Mu gihe udashoboye kubyubahiriza, ikibanza cyawe wagiha ababibashije »!
(2)Icyemezo nk’iki gikwiye guseswa n’inzego zisumbuye kandi umuyobozi ukora amakosa aremereye nk’aya akeguzwa.
(3)Leta y’u Rwanda niyigishe abategetsi amategeko cyangwa se abayize bahabwe rugari bayobore igihugu bubahiriza uburenganzira bw’UMUTURAGE.
(4) Nyakubahwa Perezida wa Repubulika akwiye guhagurukira ikibazo cyo gusenyera abaturage mu mugi wa Kigali kuko gikomeye cyane. Aho si cyo kizakurura imvururu zizahirika Leta ?
Padiri Thomas Nahimana.
Master en Droit, in HYPERLINK « http://www.leprophete.fr » http://www.leprophete.fr, le 26/01/2012
Nawe nwisomere iri BWIRIZA ry’uyu muyobozi !


text:
Gisagara: Hazakorwa urugendo rwo kwerekana inkoni yera
Yanditswe na KAYITARE JEAN PAUL
Umuyobozi Nshingwabikorwa w’Ubumwe nyarwanda bw’abatabona, RUB, Kanimba Donatila, atangaza ko ku munsi mpuzamahanga w’inkoni yera ikoreshwa n’abafite ubumuga bwo kutabona uzizihizwa tariki 24 Ukwakira 2018 mu karere ka Gisagara mu Ntara y’Amajyepfo, hazakorwa urugendo rwo kwerekana inkoni yera ariko akanagaragaza ko abafite ubumuga kubona iyi nkoni bikigoye.
Kanimba asobanura ko kuri uwo munsi hari byinshi bizakorwa ko uretse urugendo rwo kwerekana inkoni yera, hazanamurikwa bimwe mu bikorwa abafite ubumuga bwo kutabona bajya bakora birimo no kudoda imipira yo kwifubika.
Yagize ati “Tuzakora urugendo rwo kwerekana inkoni yera, hanyuma tunahurire hamwe mu cyumba k’inama tugirane ibiganiro, abafite ubumuga bwo kutabona bakazagira umwanya wo kwerekana ibikorwa byabo, abandi berekane ibyo bakora kuko nko mu karere ka Gisagara hari amashyirahamwe dufite akora ibintu by’ubukorikori, abakora ubucuruzi, ababoha imipira y’imbeho ikoze mu budodo, abo bose ni ko bazamurika ibyo bakora.”
Agaragaza ko hakiri imbogamizi zo kubona inkoni yera no kutagira uburyo bwo koroherezwa kuyibona. Ati “Hari abafite inkoni yera n’abatayifite kuko kuyibona nta bwo byoroshye, nta buryo bwo kuyitanga cyangwa korohereza abantu kuyigura. Nk’igihe twe twazibonye, turazitanga cyangwa tukorohereza abashaka kugira abo bazigurira.”
Kanimba avuga kandi ko hari igihe babona abagiraneza bazitanga ariko kuvuga ko umuntu ku giti ke yahaguruka akajya kuyishakira, atakwizera ko yahita ayibona, agashimangira ko bitoroshye kuko zitagurishwa mu Rwanda.
Umunyamabanga Nshingwabikorwa w’Inama y’igihugu y’abafite ubumuga NCPD, Ndayisaba Emmanuel, avuga ko hari byinshi bakorera abafite ubumuga muri rusange ariko by’umwihariko abafite ubumuga bwo kutabona, NCPD ibafasha gukura inkoni zera ziri muri gasutamo batazisoreye, ikindi kandi hari abo bazigurira.
Ati “Iyo bazizanye mu gihugu ikintu cya mbere tubakorera tubafasha muri gasutamo bakazikuramo batazisoreye. Icya kabiri ni uko natwe ubwacu nk’inama y’igihugu y’abafite ubumuga, hari abo tuzigurira.”
Akomeza avuga ko mu mwaka wa 2016, NPCD ku bufatanye na Minisiteri y’Ubutegetsi bw’igihugu MINALOC, baguriye abana inkoni 150 b’i Gatagara mu karere ka Rwamagana, akagaragaza ko ari ibishoboka byaba byiza mu gihugu bazikorera.
Ati “Mu gihugu byakabaye byiza tubanje kuzikorera ariko ntituragera kuri ubwo bushobozi, ariko nkuko dukora insimburangingo twatangiye kugera ku ntera yo hejuru, n’ibindi bizagenda biza kuko turabitekereza.”
Ashishikariza abafite ubumuga bwo kutabona kujya begera ubuyobozi bw’akarere batuyemo kuko n’uturere tujya tugurira inkoni yera abafite ubumuga bwo kutabona.
Umuyobozi bwa RUB, buvuga ko bufite ikigo cy’amahugurwa gihugura abafite ubumuga bwo kutabona, bimwe mu byo bahugurwamo akaba ari ugukoresha inkoni yera, akagaragaza ko inkoni umuntu yahuguriweho ayitwara.
Ashimangira ko abantu bataramenya akamaro k’inkoni yera n’icyo isobanura ndetse nuko ikora. Ati “Usanga umuntu ufite ubumuga bwo kutabona iyo afite inkoni yera ari mu rugo iwe, abandi barayimutwara cyangwa bakayimutira bakayigendana. Ibyo ubundi ni amakosa kuko ibyo biba ari ukubeshya abantu ko uyifite, afite ubumuga cyangwa akaba yayikoresha mu kugira nabi.”
Insanganyamatsiko y’uyu mwaka iragira iti ‘Kubaha inkoni yera, gushyigikira abafite ubumuga bwo kutabona’.


text:
Bishop Gafaranga ni umwe mu banyarwenya bibanda cyane ku bakozi b'Imana abijyanishije n’abakunda ubutunzi bw’isi cyane. Uyu munyarwenya, umaze iminsi atumirwa mu nsengero agiye kwisunga abo mu itsinda rya Day Makers arasaba abashoramari kugana Inyarwanda.com ikabafasha kwamamara.
Bishop Gafaranga umaze igihe gito cyane kitaragera no
ku mezi atatu mu gutera urwenya, yadutangarije impamvu yiyise Bishop Gafaranga. Habiyaremye Zachariel uzwi nka Bishop Gafaranga, yavuze impamvu yaganishije urwenya rwe mu
bakozi b’Imana bakunda ubutunzi bw’isi cyane dore ko muri 'comedy' ze zose
agerageza guhuza amafaranga n’umurimo w’Imana ibintu yasanze ari nk’amasasu ari
gukubita benshi kuko bikwiye kwigisha abanyarwanda bagakorera Imana
batiyambitse indi sura kuko bisenya ingo nyinshi n’imitima ya benshi.
Umunyarwenya wiyise Bishop Gafaranga yiyemeje gusana ingo n'imitima
Bishop Gafaranga ni umugabo wubatse, ni umubyeyi nk’uko
yabitangarije INYARWANDA. Yahishuye ibanga yakoresheje ngo
abantu bamwiyumvemo cyane bamukunde kurusha benshi, ibi byose yadutangarije murabisanga mu kiganiro kiri
kuri YouTube Channel ya Inyarwanda TV. Bishop Gafaranga arasaba abantu kurushaho kumusengera no
kumuha ibitekerezo cyane kandi yishimira ko comedy ze ari we uziyandikira. Ririya jwi ryumvikana mu rwenya akora, ni ijwi rye bwite kandi avuga ko agifite byinshi byo guha
abamukurikirana na cyane ko ibyo akina usanga ari ibintu biba biriho bikorwa
koko mu buzima busanzwe.
Uyu mugabo kandi yagereranyije umupasiteri w’i Kigali n’uwo mu cyaro agira ati “Ibirayi na mwuka Wera burya biruzuzanya.” Yakomeje avuga aho abapasiteri bamwe na bamwe basengera abantu bitandukanye bitewe n’agaciro k’amafaranga batuye kuko babasumbanya akenshi bagendeye ku bwinshi bwayo, abakora Deliverance (kwirukana imyuka mibi ku bantu) bakorakora abayoboke ndetse n’ibindi byinshi musanga mu kiganiro.
Bishop Gafaranga yishimiye impano y’amakayi yahawe
bitunguranye n’umufana we. Ni amakayi ariho ifoto ye ndetse
hananditseho amazina ye no kuri buri rupapuro yanditseho. Yahishuye ko hari bamwe mu bapasiteri bajya bamutumira mu
nsengero bazi ko ari umu Bishop koko batazi ko ari izina yiyise akoresha mu
rwenya. Gusa avuga ko hagize abamutumira koko yajyayo akabwiriza mu buryo
yavuze.
Bishop Gafaranga hari abajya bamutumira bibwira ko ari Bishop nyawe koko
Uretse gukora urwenya ariko ni n’umucuruzi w’inkweto aho akorera mu mujyi wa Kigali ku muteremuko. Ahamya ko adashobora kuva mu bucuruzi ngo akore comedy gusa kuko afite uko abayeho kandi ni umugabo utunze urugo rurimo umugore n’abana. Yakomeje avuga impamvu agiye kujya muri Day Makers avuga ko hari ibyo bagiye guhindura bafatanyije kuko hari bamwe mu bapasiteri bakomeye mu Rwanda bajya bamuhamagara bamubwira ko ibyo akora bikwiye kandi biri kwigisha benshi.
Bishop Gafaranga watunguwe agahabwa impano n'umufana we ukomeye agiye kujya muri Day Makers
Bishop Gafaranga usaba umugore we
bafitanye abana 3 gukomeza kumushyigikira, yavuze ko akunda gusetswa no gusanga abana be
bari kureba comedy ze. Yasoje ikiganiro ahuza comedy ze na Inyarwanda.com aho
yayikiniye comedy agira ati “Ndagira ngo
mbabwize ukuri, hari ibintu Imana ijya itubwira ntitubashe kubyumva neza, iyo
Imana ikubwiye iterambere, kwamamara, kuzamuka ntabwo iba ikubwiye ngo ugiye
kwicara gusa. Nudakorana na INYARWANDA, ndakubwiza ukuri nta terambere waba
ufite. Imana iyo ikubwiye ngo akira iduka, ntizakubwira ngo jya mu Inyarwanda
bayamamaze, ahubwo ni wowe uzatekereza ukajya ku INYARWANDA bakakwamamaza,
ukamamara maze ibintu Imana yaguhaye bikakuzamura ariko n’Inyarwanda.com
yakwamamaje.”
Kanda hano urebe Bishop Gafaranga uhamagarwa n’abapasiteri ngo ajye kubwiriza


text:
Parution: 2013-05-23 07:51:58Par:Padiri Thomas Nahimana.
Ingabo z’ubwoko bumwe Abanyarwanda bazigirira icyizere bate ?
Kugerageza kugaragaza isura nziza y’u Rwanda muri RWANDA DAY ubwabyo si igitekerezo kibi. Ikibazo ni ukwangiza nkana isura y’igihugu warangiza ugashaka kwigamba ubumanzi udafite. Ibyo Kagame n’Agatsiko ke barimo i Londres, nk’uko mu myaka yashize bari i Boston, Paris…. ni ubuhendabana budafite agaciro na gake kuko “ u Rwanda-Paradizo” baba bashaka kwereka Abazungu isi yose yarangije kumenya ko rutabaho ! Icyakora bimaze kugaragara ko icyo gikorwa ngarukamwaka ntacyo cyinjiza mu isanduku y’igihugu ahubwo kiba kigamije gusesagura udufaranga twavuye mu misoro ya rubanda mu kwihera ikiraka indege bwite za Kagame no kumwihera we n’inkoramutima ze amafaranga atubutse ya misiyo, bakajya kubyinira Abazungu, nk’aho aricyo kizakiza u Rwanda kikaramira n’imbaga Abanyarwanda bakeneshejwe bakaba bari kwicwa n’inzara !
Mu by’ukuri impamvu nyamukuru ikomeje gutuma ubutegetsi bw’Agatsiko budashobora kugira isura nziza, ari imbere y’Abanyarwanda ndetse n’imbere y’Abanyamahanga, ni politiki ruvumwa y’IRONDAKOKO n’IRONDAKARERE ikomeje guhabwa intebe, igapyinagaza Abenegihugu itaretse no gutesha u Rwanda agaciro mu ruhando rw’amahanga.
Icyitonderwa :
Abanyarwanda bose ntibabona kimwe ikibazo cy’irondakoko n’irondakarere. Niho kibera ingorabahizi. Abo kitabangamiye bibwira ko kitariho ! Ikibazo cyo kuvangurwa kiremerera abo kibayeho (victimes) gusa ! Akenshi abahohoterwa ni abo ubutegetsi buriho buhindura ba NYAMUKE (hashingiwe ku bwoko cyangwa ku ruhande rwa politiki begamiye). Abo nibo bazi uko kuvangurwa no kwigizwayo biryana, ariko iyo babivuze basaba kurenganurwa abo icyo kibazo kitageraho barabannyega cyangwa se bakabyita amakabyankuru.
I.Ikibazo cyatangiye ryari ?
Ntabwo dutinda ku ngoma zabanje kuko nyine zitakiriho bityo tukaba nta muti w’iki kibazo tukizitezeho!
1. Sinirirwa mvuga menshi ku ngoma ya cyami, kuko ntawe uyobewe ko icyo gihe ubutegetsi n’ibyiza byose by’igihugu byari byarikubiwe n’igice gito cy’Abatutsi bari bafite ubwami, benshi mu Batutsi bakabyungukiramo, Abahutu n’Abatwa bo bakogerwaho uburimiro. Twibuke kandi ko ubwami bugeze no mu marembera bwakomeje guhakana nkana ko nta kibazo “hutu-tutsi” kiriho.
2. Byakunze kuvugwa ko Repubulika ya mbere yashyize ingufu nyinshi mu guteza imbere « rubanda rugufi » rwari rwiganjemo Abahutu bari baratsikamiwe, ariko Abanyenduga baza gushyirwa ku ibere kurusha abandi. Politiki y’iringaniza yafashwe nk’iyari igamije gutonesha Abahutu no kwigizayo (exclusion) Abatutsi.
3. Repubulika ya kabiri yo ikunze gushinjwa kuba yarahisemo kwiyubaka ishingiye ku gisilikari cyiganjemo Abahutu bo mu rukiga, abandi bakabihomberamo. Kuba Habyarimana yarahariye Abatutsi ubucuruzi bw’igihugu kandi akagaragaza ubushake bwo gushyikirana na FPR ku bibazo by’uburenganzira bwa minorité-tutsi, ntibyabujije intambara yatangijwe n’Inkotanyi mu 1990 gukaza umurego no gushyira igihugu mu kaga gakomeye.
4. Repubulika ya Gatatu ya Paul Kagame yo yarushijeho gukomeza ikibazo cy’irondakoko n’irondakarere. Kuyitindaho birakwiye kuko yo ikiriho kandi ikaba ikomeje gusenya igihugu, umunsi ku wundi. Reka twibukiranye bimwe mu byerekana uruhare rwayo mu kwimakaza politiki y’irondakoko n’irondakarere :
(1)Ubutegetsi bwa Kagame bwahisemo kwiyubakira ku bantu bake cyane b’Indobanure z’Abatutsi, b’abasilikari, biyita Abasajya kuko babyirukiye mu buhungiro mu gihugu cya Uganda. Abaturutse Uganda bitwarz nk’aho aribo bafite agaciro kurusha abandi Banyarwanda.
(2)Kagame n’Agatsiko ke biyemeje kubakira ubutegetsi ku gisilikari (n’igipolisi) kiyobowe n’Abawofisiye b’Abatusti gusa.
(3)Bafashe icyemezo cyo gushyira imyanya yose ifatirwamo ibyemezo kimwe n’ihemba amafaranga atubutse (yo mu nzego zose z’ubuzima bw’igihugu) mu maboko y’Abatutsi gusa.
(4)Bahisemo ko Leta irihira amashuri yisumbuye na Kaminuza abana b’Abatutsi bonyine kuko aribo bavugwa ko barokotse jenoside bonyine.
(5)Mu gihe Leta y’Agatsiko yahisemo gushingira politiki yayo ku gitekerezo cya jenoside yita ko yakorewe Abatutsi bonyine, yafashe icyemezo cyo gutwikira ikibazo hutu-tutsi ikoresheje ingengabitekerezo yise iy’ubumwe n’ubwiyunge by’abanyarwanda. Bityo umuhutu urengana iyo abajije ikibazo cye ashinjwa kubangamira ubumwe n’ubwiyunge by’Abanyarwanda !
(6)Bahisemo gukoresha Inkiko Gacaca bazishinga gucira Abahutu bonyine imanza zibahamya icyaha cya jenoside hagamijwe gusenya bidasubirwaho umuhutu wese ujijutse cyangwa wifitiye umutungo.
(7)Bahisemo politiki zinyuranye (politiques publiques) zibangamira rubanda rugufi hagamijwe kubicisha inzara no kubabuza umutekano ku buryo buhoraho (kubarandurira imyaka, kubasenyera amazu, kubategeka gutanga imisanzu,amaturo n’amakoro by’urudaca)
(8)Hashyizweho amategeko afifitse agamije kubuza ubwinyagamburiro Abahutu (n’Abatutsi bashyira mu gaciro), nuko hahimbwa ibyaha bidasobanutse ariko byacishije benshi umutwe (ingengabitekerezo ya jenoside, gupfobya jenoside, gukorana n’imitwe y’iterabwoba….).
(9)Leta y’Agatsiko yahisemo gushyingura no kwibuka Abatutsi gusa bishwe, ihatira Abahutu kudashyingura mu cyubahiro no kutibuka ababo batagira ingano barimbuwe n’Ingabo za Kagame (Kuvangura amoko kugera no mu kuzimu !)
(10) Agatsiko kafashe icyemezo cyo gusiba amoko mu irangamuntu kugira ngo irondakoko-tutsi rirusheho guhabwa intebe mu rwagasabo.
(11)Kagame n’Agatsiko ke bahisemo gukusanyiriza ibikorwa byose by’iterambere mu Mujyi wa Kigali gusa , icyaro kiribagirana kandi aricyo gituwe na 90% y’abenegihugu, basa n’abahaniwe ko ari rubanda rugufi.
(12)N’ibindi.
II. Guceceka ikibazo cy’irondakoko n’irondakarere sibyo bigikemura.
Biratangaje kubona Leta y’Agatsiko yemera jenoside yakorewe Abatutsi ariko ntiyemere ko hariho ikibazo hutu-tutsi. Kuva FPR yashingwa Kagame n’Agatsiko ke bafashe icyemezo ko ikibazo cy’amoko kitagomba kuganirwaho. Banze ko kivugwaho mu masezerano y’Arusha n’ubu ntibiteguye kukiganiraho. Bahisemo gushuka Abanyarwanda n’Abanyamahanga ko kitakiriho ariko bakungikanya ibikorwa bituma kirushaho gukomera.
Ese ubundi ikibazo ni ubwoko ?
Mu by’ukuri ikibazo nyakuri si uko Abanyarwanda bamwe ari Abahutu abandi bakaba Abatutsi cyangwa Abatwa. Sibo biremye batyo. Mu bindi bihugu duturanye hari amoko menshi anyuranye, kandi ntibabipfa.
Ikibazo cy’ukuri ni ironda-koko n’ironda-karere ; gituruka ku kubangamirwa k’uburenganzira-shingiro bwa bamwe hagendewe ku bwoko cyangwa akarere. Ikibazo kivuka iyo hari Agatsiko gashaka KWIKUBIRA ubutegetsi n’ibyiza by’igihugu konyine , noneho kagahitamo URWITWAZO rw’ubwoko cyangwa akarere kugira ngo kigizeyo (exclure) abandi benegihugu.
Ikibazo nyakuri rero ni ukubangamirwa n’uguhonyorwa k’uburenganzira bwa ba Nyamuke, hagendewe ku mubare w’abagize ubwoko(minorité ethnique) cyangwa mu rwego rwa politiki (minorité politique).Noneho abatsikamiwe batera hejuru bashaka kwirenganura cyangwa kwirwanaho bigateza imidugararo n’intambara. Mu rurimi rw’igifaransa umuntu yavuga ngo « le vrai enjeu de la politique rwandaise : c’est la garantie des droits des minorités ethnique et/ou politique ». Icyo ni cyo kibazo kigomba kwigwa no kubonerwa igisubizo mu maguru mashya .
III. Ese kuvuga ko Demokarasi ari cyo gisubizo birahagije ?
Kuvuga ko gushyiraho ubutegetsi bushingiye kuri demokarasi aricyo gisubizo , nibyo ariko ntibyuzuye.
Nibyo kuko intambwe ya mbere yo gukemura ikibazo cy’ironda-vangura-moko ni ukwemera KUKIGANIRAHO nta buhendanyi. Gushyiraho inzego z’ubutegetsi abenegihugu bose bibonamo nicyo gisubizo ariko uburyo bwo kuzishyiraho bugomba gutekerezwaho cyane, ndetse byashoboka hakaremwa n’ »inzego » nshya cyangwa « inzira » z’umwimerere.
Demokarasi bivuga « ubutegetsi bwa rubanda , bushyizweho na rubanda kandi bukorera rubanda ». Rubanda si Abahutu bonyine , Abatutsi bonyine cyangwa Abatwa bonyine. Rubanda rwa Kanyarwanda ni abagize ayo matsinda uko ari atatu , ndetse hakiyongeraho n’ »abandi banyarwanda babyiyemeje » , (les naturalisés). Ubutegetsi bwasuzugura ibyifuzo n’uburenganzira bwa rimwe muri ayo matsinda, si ubutegetsi bukorera rubanda !
Niyo mpamvu Demokarasi izazahura u Rwanda, idashobora kuzaba iyubakiye ku matora gusa (un homme, une voix), kuko icyo gihe, ababarirwa muri « les minorités » bazakomeza kugira impungenge y’uko inyungu zabo zitazigera zirengerwa n’inzego z’ubutegetsi bw’igihugu batibonamo. Abatutsi benshi (bafatwa kugeza ubu nka minorité ethnique) bemeza ko aricyo bapfa na demokarasi ishingiye ku matora. Ariko Abahutu batari inkomamashyi nabo bafite ikibazo cyo kwigizwayo (exclusion) muri iki gihe, kuko bahinduwe « minorité politique », bakaba barakumiriwe mu nzego zifata ibyemezo.
IV. IGISUBIZO kizaturuka he ?
Igisubizo kizaturuka mu BIGANIRO hagati y’Abanyarwanda ubwabo , imyanzuro yabyo ikazandikwa mu Itegekonshinga (garanties constitutionnelles), ikagaragaza ku buryo budasubirwaho uko uburenganzira bwa ba Nyamuke (droits des minorités) buzubahirizwa.
Ndashaka gutanga utugero nka tubiri kugira ngo numvikanishe igitekerezo mfite.
Urugero rwa mbere
Kuba Kiliziya gatolika, nk’ishyirahamwe rigizwe n’abantu, imaze imyaka irenga ibihumbi 2 igihumeka, ibikesha ahanini kuba yarabashije kwiyubakira ku nkingi ebyiri (2 principes) zisa n’izivuguruzanya : le charisme et l’institution.
Impano zidasanzwe za buri wese (charisme) zihabwa agaciro gakomeye mu Kiliziya kuko arizo zituma ihora yivugurura (Ecclesia semper reformanda). Nk’abashinze imiryango y’Abihayimana (congrégations religieuses) bari abanyempano, kandi bafashije Kiliziya cyane . Ariko Kiliziya ikeneye n’inzego n’abayobozi bahoraho (Paruwasi, diyosezi, Abapadiri, Apepiskopi, Papa). N’iyo Umwepiskopi wanjye yaba adafite impano nyinshi, ngo abe intwari nk’uko mbyifuza… nyamara ni we ushinzwe kuyobora Diyosezi, agatuma impano za buri wese zigirira akamaro benshi (Pontifex: il préside à l’unité de la communauté). Yaba intungane, yaba umunyantegenke, igihe akiriho aba ari Umwepiskopi washyizweho na Papa….! Ahagararira Kiliziya (visibilité), akayiyobora uko abishobojwe, ikabaho neza cyangwa icumbagira ariko ikabaho ! Dore imyaka irenze ibihumbi 2, Kiliziya gatolika yaratotejwe, irazunguzwa ku buryo bunyuranye ariko nyamara iracyariho !
Kugira ngo u Rwanda rukomeze kubaho kandi rukire akageso ko guhora rwikora mu nda (uboshye wa mugore w’inkoramwuga!), narwo rugomba kwihangira ubutegetsi bwubakiye ku nkingi ebyiri zisa n’izivuguruzanya : « le mérite et l’institution » . Agaciro k’impano za buri wese (mérite) kagomba gutezwa imbere kugira ngo zigirire benshi akamaro ariko hakabaho n’inzego zifatika zikumira ivangura(institution).
Mu gihe waba ugiriwe icyizere ugahabwa kuyobora u Rwanda, dore amaso ukwiye kurebesha igihugu :
Ni byiza ko umuntu ufite ibigango yajya mu gisilikari, ariko niwemera ko igisilikari kijyamo abo mu majyaruguru gusa, ngo ngaha nibo bonyine babyemera, amaherezo ikibazo kizashyira kivuke . Ukwiye kureba hakiri kare uko wabigenza kugira ngo n’abo mu majyepfo bibone muri icyo gisilikari.
Birakwiye kurihira amashuri abana b’Abatutsi bababaye imfubyi kubera jenoside yo mu 1994, ariko nibigaragara ko aribo bonyine Leta ifasha bizaba bihindutse ikibazo cyo kuvangura abana no kubasumbanya ! Shaka uko n’izindi mfubyi zafashwa , nibitaba ibyo politiki yawe yo gufasha bamwe irasenya ntiyubaka.
Ni byiza ko abana babonye amanota ya mbere aribo bajya mu mashuri ya Segonderi afashwa na Leta ndetse na Kaminuza. Ariko nibigaragara ko abahora baba abambere ari Abanyagikongoro gusa, uzagomba kureba uko wabigenza kugira ngo n’abakomoka mu bindi bice by’igihugu nabo bagire uburenganzira bwo kwiga mu mashuri ya Leta.
Iyo politiki wayita uko ushatse (Iringaniza ryahinduye inyito! ) ariko igomba kubaho. Itabayeho, urwikekwe n’umwiryane biravuka , bigasagamba, bikazashyirwa bisenye igihugu.
Urugero rwa kabiri:
Seminari nto ya Mutagatifu Piyo wa 10 yo ku Nyundo yatangiye mu 1953 ari iya Diyosezi gatolika ya Nyundo (Gisenyi, Kibuye, Cyangugu). Aho Diyosezi ya Cyangugu ivukiye mu 1981, ayo madiyosezi yombi yakomeje kuharerera abana. Ubwo natangiraga kuhiga mu 1986, iyo Seminari yari ifite ubushobozi bwo kwakira abana 60 gusa buri mwaka. Naje kumenya ko mu “kwemerera abatsinze “, amadiyosezi yombi yasaranganyaga imyanya hashingiwe ku mibare iteye itya : Nyundo= 40 (Gisenyi –Kibuye); Cyangugu =20. Ni ukuvuga ko bashoboraga kwakira umwana wa Nyundo watsindiye ku manota 35%, mu gihe hari uw’iCyangugu utafashwe kandi yagize 55% mu kizami cyo kwinjira mu Seminari, kuko nyine i Cyangugu hagombaga kwemererwa abana 20 gusa!
Noneho umuntu akibaza ati : Ese ibi ni ubutabera ? Hari abahita bavuga bati nta butabera burimo , ariko baritonde ! Seminari nto ryari ishuri ryigenga. Diyosezi ya Nyundo yaritagagaho amafaranga menshi kugira ngo ribeho, hagamijwe ko rikomeza gutegura abana bashobora kuzavamo abapadiri b’iyo Diyosezi ! Ubutabera bwaba buri he Diyosezi ya Nyundo yiriye ikimara kugira ngo itegure abana bazaba abapadiri ba Diyosezi ya Cyangugu gusa, ngo ngaha ni uko bazi gutsinda ibizami kurusha abo ku Nyundo?! Ibi se twabyita iringaniza ritindi ? Ibaze nawe wisubize! Ku batabizi , Diyosezi ya Cyangugu yageze aho nayo irikokora itangiza Seminari nto yayo mu 1997, yitwa Seminari ya Mutagatifu Aloys.
No mu gihugu cy’u Rwanda hakenewe politiki yizwe neza, itadindiza abagaragaje impano zifatika (mérite) ariko ntinatererane (exclusion) abandi benegihugu. Iyo politiki igomba kubaho kandi igashyirwa mu itegekonshinga (légalisation), hakabaho n’inzego zishinzwe kuyishyira mu bikorwa (institutionalisation) kugira ngo ikemure ibibazo by’irondakoko n’irondakarere mu mfuruka zose z’ubuyobozi bw’igihugu:
(1)Mu gisilikari
(2)Mu Ntekonshingamategeko
(3)Muri Guverinoma
(4)Mu nzego z’ubucamanza
(5)Muri nzego z’ubuyobozi (Administration)
(6)Mu bigo bya Leta
(7) Mu guhabwa imyanya mu mashuri ( yo mu Rwanda no mu mahanga)
Umwanzuro
Turambiwe « politiki y’ingumba »(stérile) y’abantu bahora bigiza nkana : abo ni abategetsi bihutira kwishyira ku ngoma nyamara aho kugira ngo bicare bahimbe ibisubizo bikemura ibibazo by’ingutu bitsikamiye abenegihugu, bagahitamo kubuka inabi no gucecekesha rubanda hakoreshejwe iterabwoba rya gisilikari !
Twanze politiki y’Udutsiko duteranya Abanyarwanda (diviser pour régner) kugira ngo dukunde twikubire ubutegetsi n’ ibyiza bose by’igihugu.
Ndifuriza Ishyaka Ishema ry’u Rwanda kugira bwangu ubushobozi bwo kuzafasha Abanyarwanda KUGANIRA nta buhendanyi kuri ibi bibazo byombi byabaye ingorabahizi (irondakoko n’irondakarere) kugeza bibonewe igisubizo kidakuka.
Harakabaho u Rwanda rutavangura abana barwo
Harakabaho abategetsi baciye ukubiri n’ingeso yo kwikora mu nda.
Harakabaho Abanyarwanda bishimiye gusaranganya ibyiza by’Urwababyaye.
Padiri Thomas Nahimana
Umunyamabanga mukuru w’Ishyaka
ISHEMA RY’U RWANDA.


text:
AMAKURU
>> Diyosezi
>> Amaparuwasi
PARUWASI YA BUNGWE YATANGIJE UMWAKA W'UBWIGISHWA
UKWAKIRA 2013- UKWAKIRA 2014: GAHUNDA Y’UMWAKA W’IKENURABUSHYO N’UMWAKA W’IBWIGISHWA MURI PARUWASI YA BUNGWE
Tariki 19/10/2013, ku cyicaro cya Paruwasi hatangijwe umwaka w’ Ikenurabushyo n’umwaka w’Ubwigishwa. Nyuma yo gutambagiza urumuri no gushyira imisaraba ku ngo z’abakirisitu mu kwezi kwa karindwi n’ukwa munani 2013, ku bakirisitu bose bo mu Miryango-remezo igize Paruwasi ya Bungwe, hatangijwe umwaka w’ubwigishwa.
Uwo munsi witabiriwe n’abigishwa n’abanyeshuri barenga igihumbi bitegura guhabwa Amasakaramentu anyuranye nka Batisimu, Ukarisitiya n’Ugukomezwa, baherakejwe n’abakateshisiti n’abakuru b’Amasantarali agize Paruwasi ndetse n’abayobozi mu Nama Nkuru ya Paruwasi. Mu Gitambo cya Misa , Padiri Mukuru Augustin HAKIZIMANA ari kumwe na Padiri Valens NSABAMUNGU, amaze guha ikaze abari aho bose, yongeye gukangururira abigishwa gukunda Kristu no ku mubera abahamya. Ariko se babera bate umuhamya uwo batazi ? Bamumenya bate se niba batigishijwe ? Ubu rero ni bwo butumwa bw’Abakateshisiti bafashijwe n’izindi nzego zose za Paruwasi, hatibagiwe ariko n’imiryango abigishwa babamo.
Abigishwa bibukijwe kwitabira inyigisho zibategurira Amasakaramentu no kugira ikinyabupfurara. Muri iki Gitambo cya Misa kandi hatanzwe Isakaramentu ry’Ugushyingira ku bakirisitu bari baraguye bagakangurwa n’urugendo rwo gutambagiza urumuri rw’umwaka w’ukwemera ndetse n’abana babo barabatizwa.
Ku bijyanye n’Umwaka w’Ikenurabushyo, Padiri wari uyoboye umuhango yibukije Insanganyamatsiko y’uyu mwaka: « TUMURIKIWE N’UKWEMERA TWUBAKE KILIZIYA YACU » n’ingingo fatizo tuzifashisha mu gusuzuma ishyirwa mu bikorwa ry’ibyo dushaka kugeraho, ayo arizo : Ubwigishwa : Gukurikiza gahunda imwe yatanzwe na Diyosezi ya Byumba ; Uburezi ;Caritas ; gutegura « ingendanyi » izifashishwa mu kwakira no gutegura Abagarukiramana ; Kugira ibyangombwa biranga umutungo wa Paruwasi ; Icungamutungo ; Igenzura ; Amahugurwa ; Guteganyiriza abasaseridoti ba Diyosezi ya Byumba.
Misa ihumuje, abayobozi ba Paruwasi ku nzego zitandukanye, Abakateshisiti, n’abigishwa bahagarariye abandi mu Masantarali bahawe urumuri bagomba kugeza ku bandi bakirisitu mu Masantarali yabo nk’ikimenyetso cy’itangira ry’umwaka w’Ikenurabushyo.
Nyuma ya Misa, abari batumiwe bunguranye ibitekerezo. Bishimiye umusaruro wavuye mu gutambagiza urumuri no gushyira imisaraba ku ngo z’abakirisitu mu kwezi kwa karindwi n’ukwa munani 2013. Abakirisitu barenga magana atanu bagarukiye Imana bemera gutegurirwa kwongera guhabwa Amasakaramentu cyane cyane iryo Gushyingira bari barivukije.Biyemeje kandi gukomera kuri ziriya ngingo zifashisha mu gusuzuma ishyirwa mu bikorwa ry’Insanganyamatsiko y’uyu mwaka: « TUMURIKIWE N’UKWEMERA TWUBAKE KILIZIYA YACU ».
Umunsi wasojwe n’ubusabane bwabereye mu nzu mberabyombi ya Paruwasi.
Byakurikiranwe n’Umuyobozi wa Santarali Mukono
Fidele HABIYAREMYE
Byanditswe : 2015-09-17 18:28:14
Uwabitangaje : Diocese Byumba


text:
Nuko bene Data, mwirinde hatagira uwo muri mwe ugira umutima mubi utizera, umutera kwimūra Imana ihoraho. Abaheburayo3:12
Kwimura Imana, ni umuntu wigeze kumenya ubuntu bw’Imana, akamenya imikorere y’Imana, mu magambo asobanutse akaba yarakiriye Kristo Yesu nk’Umwami n’Umukiza w’ubugingo bwe. Agakizwa agahinduka akaba umwana w’Imana, akiga kwiringira Imana. Amategeko 10, atanu yose areba umubano w’umuntu n’Imana Yesu yayakubiye muri 2: Avuga ngo "Ukundishe Uwiteka umutima wawe wose, n’ubwenge bwose n’imbaraga zose". Uyu ni umubano wihariye umuntu agirana n’Imana, ni igihe umuntu abaho asabana n’Imana ari incuti magara n’Imana akaba akijijwe.
Hanyuma akimura Imana muri we, akimika ibindi bintu, murabizi ko ikinyuranyo cy’Imana ari ibigirwamana kandi ikigirwamana gishobora kuba ikintu icyo ari cyo cyose wimitse kikagira umwanya uruta uw’Imana mu buzima bwawe. Aha bishatse kuvuga ko ikintu cyose wumva ko kitariho utabaho kiba ari ikigirwamana, urugero hari igihe umuntu akunda ubuzima agakabya kugeza ku rwego ahora yizirikana, ahora yikunda Imana ikabura umwanya pe! Akabura umwanya wo gusenga, wo gusoma Bibiliya. Ubwo buzima bwose bukavaho agasigara ari umuntu usanzwe w’inyama n’amaraso kandi ubuzima tugomba kubaho, ni ubuzima bw’umubiri yego ariko cyane cyane ni ubuzima bw’umwuka.
Yesu yabwiye Nikodemu ko‘ Icyibyarwa n’umubiri nacyo ari umubiri, ikibyarwa n’umwuka nacyo ari umwuka’ ni ukuvuga ko imirimo isanzwe y’umubiri dukwiye kuyikora mu mwanya wayo ariko ubusabane bwacu n’Imana nabwo butabangamiwe. Hari igihe umuntu akunda kureba firime amasaha menshi agakabya, akarangiza atananiwe ariko byagera gusoma ijambo ry’Imana bikanga. Iyo abantu bareba umupira nubwo iminota bayongera ku yari iteganyijwe nta kibazo bagira.
Ariko kuririmba indirimbo ebyiri bikakunanira, kuba mu biganiro bindi biba mu buzima busanzwe ntusinzire ariko wagera mu materaniro ukumva utangiye gusinzira, mbese ukabura uburyo bwo gusabana n’Imana. Guteranira hamwe n’abandi bikakunanira nyamara wicaye mu kabari ho nta kibazo.
Bibiliya yatubwiye ngo ‘Twirinde tutagira umutima mubi udutera kwimura Imana’
Ibyimura Imana ni byinshi ntabwo twabirondora ngo tubibashe, hari nubwo Imana iduha umugisha bikaba impamvu yo kwimura Imana. Urugero Imana yanyujije Abisiraheli mu butayu irababwira ngo ‘Nimumara kugera mu gihugu mbajyanyemo mukarya mukabyibuha, mukubaka amazu mukayabamo ntimuzibagirwe ko Imana yabatungiye mu butayu imyaka mirongo ine’. Ariko bageze yo babona umwero, babona umugisha Imana ibahaye baribagirwa, nibyo byatumye bajyanwa mu bundi bunyage bw’imyaka mirongo irindwi.
Nagira ngo mbabwire ko umugisha Imana iduha ntiwuduha kugira ngo turamye umugisha, ahubwo dukwiye kuramya Imana itanga umugisha. Imana yagize neza kuguha icyubahiro, Imana yagize neza kuguha akazi, Imana yagize neza kuguha urubyaro, Imana yagize neza kuguha ibyo ukora mu buzima bwa buri munsi ariko ibyo ntibikwiye gutuma Imana yimuka mu buzima bwawe. Hari igihe umuntu yihugiraho ku buryo n’Imana itabasha kumubona, no mu rugo bakamubura ubuzima bwe bwose bukaba ari ugushakisha amafaranga, akarwana n’imibereho Imana ikagera ubwo Imubura kuko adafite akanya ko gusenga( akanya ko gusabana nayo)
Dawidi yagiye afashwa n’Imana iramuzamura, imukura mu buzima bubi imugira kuba umwami wa Isiraheli ariko igihe rimwe amaze gukira abaye umuntu ukomeye rimwe yifuza kubara ingabo. Umugaba w’ingabo aramubuza ati ingabo ni iz’Imana, arabyanga ingabo arazibara. Imana irababara iramubwira iti ’Dawidi nagukuye inyuma y’intama ejobundi, none utangiye kwirata amaboko, utangiye kumva ko wihagije! Icyo gihe igihugu cyose giterwa n’ibyago hapfa abantu benshi cyane, icyo gihe Dawidi yarihannye asaba Imana imbabazi iramubabarira.
Hari ubwo umuntu ashobora kwimura Imana ku giti ke, ashobora kwimura Imana mu muryango( Niba uri umupapa mu rugo wakagombye kuba utoza abo mu rugo iwawe gusenga, niba ari wowe muyobozi mu rugo urera abo mubana, cyangwa uri umugore mu rugo ukwiye kuba utoza abo mubana gusenga). No mu rusengero nabwo hari ubwo Imana ihimuka, tukimika imihango y’amatorero gusa ariko Imana yarahimutse.
Umuntu ashobora kwimura Imana ikimuka burundu mu mikorere ye: Buriya iyo utangiye kwinjiza ruswa ukayirya cyangwa ukayitanga, uba urimo kwimura Imana muri Businesi yawe. Iyo utangiye gukora amanyanga mu kazi Imana yaguhaye nabwo uba urimo kugenda uyimura. Noneho mu mubiri wawe nabwo ushobora kwimura Imana, Bibiliya ihamya ko turi insengero z’Umwuka Wera kandi ikavuga ngo umuntu natsemba urusengero Imana nawe izamutsemba.
Bishatse kuvuga ko mu mubiri wawe ushobora kwimika ibyaha, Yesu akimuka burundu mu buzima bwawe. Yesu yigeze avuga ngo” Ingunzu zifite imyobo, ibiguruka bifite ibyari, ariko umwana w’umuntu ntafite aho arambika umusaya” Hano bishatse kuvuga ko hari igihe tubonera umwanya ibindi, Imana ikimuka mu buzima bwacu.
Ibihembo byo kwimura Imana ni ugukorwa n’isoni!
Bibiliya ihamya ko ingororano cyangwa se ibihembo byo kwimura Imana, biba gukorwa n’isoni. muri Yeremiya 17:13 hagira hati "Uwiteka Byiringiro bya Isirayeli, abakwimūra bose bazakorwa n’isoni. Abanyimūra bazandikirwa mu isi kuko bimūye Uwiteka, kandi ari we sōko y’amazi y’ubugingo."
Abantu bimura Imana ibihembo byabo ni ugukorwa n’isoni kuko Bibiliya irahamya ngo ’Uwiteka ari mu ruhande rwacu, umubisha ntawe’. None se nuyimura ikava mu ruhande rwawe: ariyo igutabara, ariyo ituma abanzi bawe batakugeraho, ariyo yakugaburiraga, ariyo yakwambikaga, ariyo yatumaga utera imbere, uzarengerwa nande?
Abantu bagutabara ariko bafite aho bagarukira, ubwenge bwawe bwagufasha ariko bufite aho bugarukira, ubuzima bwawe ni bwiza ariko Imana itagukingiye Satani yagutera akakumira bunguri. Ariko niwiringira Imana ikaba mu ruhande rwawe, umubisha ntawe Satani azahunga. Gusa twirinde impamvu iyo ariyo yose yakwimura Imana mu buzima bwacu.
Nagira ngo nkubaze: Ni ryari uheruka gusenga ukumva Imana ije hafi yawe, ukumva ubuntu bw’Imana bukujeho? Ni ryari uheruka gusabana n’Imana ukumva ije mu buzima bwawe? Ni ryari imbaraga z’Imana ziheruka kukurinda ukumva uri mu kubaho kw’Imana? Garuka mu kubaho kw’Imana, icyo ukunda ntukiburira umwanya.
Wirinde icyaha kuko kimura Imana, muribuka Adamu yimitse icyaha ariko ingaruka twese zatugezeho. Niwimura Imana mu muryango ingaruka zizaba ku bana bawe, ku muryango, ku itorero, zizaba ku buzima bwawe. Ariko niwimika Imana imigisha izakuzaho kugeza ku bisekuru byinshi bizakurikira.
Inyigisho yateguwe na Pasiteri Desire Habyarimana mu kiganiro ‘Ubutumwa bukiza’ kuri Agakiza Tv
[email protected]


text:
Inzobere zivuga ko gusomana bifite akamaro kenshi mu buzima kuko birema ibyishimo mu mubiri w’abakundna. Ibice bikunzwe gukoreshwa muri iki gikorwa aribyo ni umunwa n’amatama.
Gusomana ntabwo bikorwa n’abantu gusa ahubwo n’inyamaswa zirabikora. Inguge, abahanga mu bijyanye n’ubumenyi bw’inyamaswa bavuga ko zisomana mu rwego rwo kwiyunga no kugaragarizanya ubudahemuka n’ubufatanye hagati yazo mu gihe ziri gukemura ikibazo zari zifitanye hagati yazo.
Byaba ari ikibazo inyamaswa ziramutse zikurusha kumenya akamaro ko gusomana no kubikora neza. Dore ibintu bitanu ukwiye kwitwararika igihe usomana nk’uko bitangazwa na operanews.com.
1.Agenzura ko ufite umwuka umeze neza
Kimwe mu bintu byatuma gusomana bibangamira uwo muri kubikorana, ni ukuba umwuka uri guhumeka ufite impumuro mbi. Murabizi ko hari abantu bagira impumuro mbi mu kanwa ku buryo n’iyo ari kuvuga umwegereye ushobora kumwitaza. Ni byiza ko wirinda ibiribwa bituma mu kanwa hahumura nabi igihe ugiye gusomana kuko byakwangiza iki gikorwa.
Ibyo biribwa habamo ibitunguru, tungurusumu n’ibindi bishobora gutuma usohora umwuka mubi.
2. Umubiri wawe wose awerekeze mu gikorwa
Umuhanga bo gusomana abijyamo wese atari ugukoresha iminwa gusa. Fata umugore wawe mu mayunguyungu, mu bitugu, mu biganza, umukorarakore mu musatsi cyangwa n’ahandi ariko wumve ko imibiri yanyu yegeranye kandi iri gukora igikorwa. Ushobora no kuba uretse gusoma iminwa ye ukimukira mu ijosi, amatwi, umukondo n’ahandi hatuma yumva ubushagarira bukwira umubiri wose.
3. Akoresha ururimi rwe yitonze kandi ashyiramo ubuhanga
Hari abantu babikora nabi agatangira gukoresha ururimi cyane gusomana bigitangira. Koresha umunwa ugenda uwubumbura gake gake, wirinda kwasama cyane, kandi usa nubumbye kugeza ibintu bigeze aheza ubone gukoresha n’ururimi. Igihe rero ukoresha ururimi, rutware gake cyane kandi nturugeze kure. Rukoreshe neza wirinde ko gusomana bihinduka kurigata umuntu muri kubikorana.
4. Asohora umwuka muke
Iyo abantu bari gusomana hari ubwo amazuru aba yegeranye ku buryo ushobora guhumeka wahagira kandi usohora icyuka cyinshi bikabangamira uwo muri gukorana igikorwa. Ni byiza ko usohora akuka buke buke ku buryo utamuzibiranya ngo nawe umubuze guhumeka.
5.Ntabwo asoma umukunzi we gusa ari uko bagiye guhuza igitsina gusa ahubwo gusomana kenshi nk’ikimenyetso cy’urukundo bafitanye.
6.Iyo asomana ntabwo yishyiramo ibitekerezo byinshi byo gusomana nka kanaka yabonye cyangwa yumvise. Asoma umukunzi we mu buryo busanzwe kandi bworoshye akwereka ko ugukunze.
7.Mbere y’uko asoma umukunzi we agomba kumenya niba abishaka.Ashobora kubimusaba cyangwa ukareba ibimenyetso byerekana ko agushaka nko kuba arimo kukwegera cyane cyangwa akumwenyurira k’uburyo ubona ko agukunze.
8.Ntagatamira umunwa wose w’umukunzi we. Abagore ntibakunda umuntu ubasoma ku buryo iminwa itoha cyane.
9.Ntagakomeza iminwa ye areka iminwa yoroshye. Ntafunga iminwa ye iminwa ye iba yoroshye, yirekuye kandi ishimishije, igutegereje.
10.Abagore benshi bakunze gusomwa banakorwa mu misatsi. Umugabo uzi gusomana neza ntiyibagirwa gukora mu misatsi y’umugore we keretse iyo umugore we yamweretse ko atabikunda.
11.Ntabwo ari ngombwa ko akoresha ururimi kugira ngo gusomana biryohe. Gusomana kwinshi kuryoha ntigukoresha ururimi. Gukoresha ururimi(French Kiss) biraryoha ariko iyo umuntu abisobanukiwe neza. Niba utabisobanukiwe, byihorere gusomesha iminwa biraryoha na byo.
12 .Ntugasuzugure gusomana. Ni ubryo bwo kuvuga ibyo udashobora kwatuza amagambo ! Kumubwira ko umukunda kandi ko wifuza ko muba umwe. Abagabo benshi babona ko gusomana ari inzira ifite aho ibaganisha-ku gitsina. Ni byiza kubaha gusoma ukabikora ubikunze, iyo umugore abibonye ashobora kugusaba ko mujya mu yindi ntera.
13.Ni byiza gusomana uhumirije.Ushobora gutangira gusomana ureba ariko iyo iminwa imaze gukoranaho ni byiza gufunga amaso kuko bituma wibagirwa byose ugatekereza gusa ku gikorwa cyo gusomana. Abantu bakunze kuvuga ko niba umugabo arimo kugusoma areba ataba akwitayeho. Ni byo. Nuramuka urimo gusomana n’umuntu ukabona arakanuye uzamenye ko utamuba mu mutima !
14.Mbese urashaka ko agusoma ? Mwegere. Umusekere, umurebe mu maso aho kureba hirya cyangwa hasi. Wikwipfumbata ahubwo irekure. Ugomba kwerekana ibimenyetso by’uko ushaka ko agusoma .Ku bagore, niba wifuza ko umugabo agusoma ugomba kwicara umwegereye kandi umureba. Niba muhagaze ntugomba kumutera umugongo. Ahubwo uramwegera ukamureba mu maso ! Ushobora kumusaba ko agufungira neza iherena cyangwa akurebera niba urunigi rwawe rufunze neza ! Kugira ngo abikore bisaba ko akuzengurutsa amaboko icyo gihe uhita umureba mu maso uteretse amaso ukamuhamagara mu izina n’akajwi koroshye. Ntiyabura kugusoma.
15.Gusomana no guhuza ibitsina. Iyo musomanye cyane hari igihe muba mwumva mushatse kujya ku yindi ntera. Si byiza ko mujya mu yindi ntera mutabyiteguye kubera ingaruka ziterwa no guhuza ibitsina bitateguwe. Ni byiza guhitamo gusomanira ahantu byatuma mudashobora guhuza ibitsina nko mu busitani bwa rusange cyangwa muri film. Gusomana mwicaye ku buriri akenshi bivamo guhuza igitsina.


text:
Bwa mbere mu Rwanda ba noteri 84 bigenga bararahiye
Yanditswe na SEZIBERA ANSELME
Bwa mbere mu Rwanda Minisiteri y’Ubutabera yarahije ba noteri bigenga 84 bigenga iboneraho kubasaba gufatanya n’abandi basanzwe mu nzego za Leta bagaharanira kuzamura igipimo cya serivisi urwo rwego rwahawe rukava ku manota 60% kandi bakirinda gutatira icyubahiro n’inshingano bahawe mu kazi kabo.
Minisitiri w’Ubutabera akaba n’Intumwa ya Leta Busingye Johnston arasaba abinjiye muri uwo mwuga guharanira ko ababifuzaho serivisi bababonamo umusaruro kandi bakabona ko baziye igihe bakabishimira, anabasaba ko barangwa n’umuco w’ubunyangamugayo bubahiriza inshingano barahiriye kandi bagaharanira ko umurimo wa ba noteri ugira agaciro imbere y’ababagana.
Agira ati: “Umwuga wa ba noteri kugeza ubu uracyahabwa amanota make kuko mu mwaka wa 2016 ubushakashatsi bwakozwe na RGB bwawuhaye 58%, bawuha 60% mu 2017. Mu Rwanda ibipimo bya 60% aba ari bikeya kandi biri hasi, ndabasaba ko mwebwe abigenga n’aba Leta dufatanya tukazamura icyo gipimo kuko impamvu abaturage batanga atari iz’uko ari ubunyangamugayo buke ahubwo batanga izo kubasiragiza igihe bagiye gusaba serivisi”.
Busingye avuga ko abaturage bagiye kwa noteri basanga afite akazi kenshi ako gukora ibijyanye na noteri kakaba kari hasi mu rutonde rw’indi mirimo afite, bakagaragaza ko iyo noteri yabahaye umunsi bakazinduka ukagera bakajyayo basanga uwo munsi wahindutse undi wo mu cyumweru gikurikiyeho.
Kubera iyo mpamvu, abasaba ko umunsi bagenera abaturage bagomba kuzawongeraho n’itariki ndetse n’isaha ntibibe ibintu bihindagurika, abamenyesha ko uzabikora atyo igipimo cya serivisi kizazamuka.
Abibutsa ko umwuga barahiriye batagomba kuwuteganyamo amafaranga menshi kuko uzaca amafaranga menshi azasurwa akaganirizwa, abamenyesha ko inshingano bahawe ari iz’icyubahiro.
Agira ati: “Ntekereza ko aho umwunganizi mu by’amategeko azavana amafaranga n’abantu n’ibindi ari muri icyo cyubahiro atari mu mafaranga yo gutera kashe no kwemeza impapuro z’abantu. Ndabifuriza ko abazabagana bazasanga icyo cyubahiro, inzira banyuzemo kugeza uyu munsi bazasanga icyo cyubahiro gihari. Ndabamenyesha kandi ko igihe cyose umuntu uzaza akugana akakuzanira ibyo umufasha yaba akubeshya ariko yahishe ukuri kwabyo ukamuterera kashe, igihe ikosa ryagaragaye ni wowe wa mbere uzafasha inzego kumukurikirana. Ikindi izo nzego nizimenya ko wabimenye mbere ukabimufashamo ni wowe wa mbere uzakurikiranwa”.
Busingye yibutsa abarahiye ko icyubahiro bahawe uyu munsi gihabanye kure no kuba bakora ikintu kitari cyo babizi kuko uwagikora abizi abikurikiranwaho kuko bihabanye n’icyubahiro bahawe.
Twizeyimana Theophile usanzwe akora akazi k’ubwunganizi mu by’amategeko (Avoka) akaba n’umwe mu barahiriye umurimo wo kuba noteri wigenga, avuga ko hagaragaraga umubare munini w’abantu bashakaga ba noteri rimwe na rimwe izo serivisi zikagaragazwa nkaho zidatangwa neza.
Twizeyimana avuga ko baje ngo bafatanye n’abasanzwe ba Leta mu kugabanya uwo mubare w’abaturage ndetse n’iminsi yo gutangwaho serivisi ikiyongera.
Ba noteri 84 bigenga barahiye baje basanga abagera kuri 911 ba Leta bari basanzwe mu mirimo ku rwego rw’Imirenge, Akarere no kuri Minisiteri.